text:
(29-27اکتوبر 2013)
نذیر آزاد: شہناز رشید چھہ سانہ زمانک نمائندہ شاعر۔ اوہند اسلوب چھہ بیون تہ سر تازہ تہ سیتی چھیس عروضس پیٹھ تہ سنۍ نظر۔میہ چھہ باسان زِ یتھ غزلہِ منز ییتہ شہنازنہِ فکرِ ہنز ندرت ٹاکارہ چھیہ تتی چھہ سہ عروضی لحاظہ کیاہ تام نوو چیز ہیتھ آمت یہ نہ ونہِ میہ سمجھ یوان چھہ۔ میانہ حسابہ چھیہ یہ غزل بحر متقاربس منز۔ مطلعہس منز چھہ ” تہ” متحرک یس وزنس منز ” تی” یا ” تے” بنان چھہ ۔ یتھہ کنۍ چھہ امیک وزن بنان فعولن ژورِ پھرِ۔( متقارب سالم)۔ مگر پریتھ شعرک گوڈنیک مصرعہ چھہ بنان فعولن فعولن فعولن فعل یۅس امچ محذوف صورت چھیہ۔ میون طالب علمانہ سوال چھہ یہ غزل چھا سالم کنہ محذوف ؟ یہ چھا رائج تہ جائز؟
منیب الرحمن: یتھے بہ کُنہِ جایہ عروض تہ املا لفظ وچھان چھس بہ چھس تھود گژھان وتھتھ۔ خبر یہ کیا بیمارۍ؟ گوڈنچ کتھ چھیہ یہ زِ یہ چھہ بہترین غزل۔ ینہ یہ پہلو عروضی کتھن تل دبتھ گژھہِ۔ متحرک ردیف ورتاونہ کنۍ چھہ فعولن سالم رکن فعول بنیوومت۔ شعرن ہندین گوڈنکین گوڈنکین مصرعن منز چھہ اکھ جاے ترٲوتھ (فعو) ورتاونہ آمت۔ میانہ خیالہ گژھہِ نہ یمن جاین سالم رکن تہِ ورتاونس کھوژن۔ وزنس پییہ نہ کانہہ فرق اگر فعول چہ جایہ فعو ییہ یا فعولن۔ اندس پیٹھ چلن تریشوے۔ کاشرس منز چھہ متحرک ردیف ورتاونہ سیتۍ امکان ہران۔ میہ آو یہ غزل امہ رنگہ تہِ پسند۔
نذیر آزاد: گویا کہ کاشرس منزچھہِ یتھۍ عروضی تجربہ کرنچ نہ صرف گنجائش بلکہ ضرورت؟
منیب الرحمن: دۅشوے۔ گنجایش تہِ تہ ضرورت تہِ۔
رفیق راز: لفظ ٲخرس پیٹھ امہ آیہ استعمال کرنس منز چھہِ واریا امکانات۔ونہِ لگہِ اتھ عام گژھنس وقت۔ شہناز صابنۍ یہ غزل چھیہ ونہِ دویم کوشش۔ گوڈنچ ٲس شاید یہ: (ہتھیار وارہ وارہ چھہ تراواں بہار تہِ۔۔۔۔ہردک اثر قبول کراں گل عذار تہِ)۔۔۔(مشکیں خیال میانۍ چھِ چینکۍ غزال ھوۍ۔۔۔از میانہ ڈیڈہ تل چھہِ گدا گر عطار تہِ) ( نیب تہ فیس بک)
منیب الرحمن: راز صاب اتھ کتھہِ کڈۍ تو گینۍ۔ کتھ چیزس لگہِ عام گژھنس وقت؟ توہۍ چھوا متحرک ردیفچ کتھ کران کِنہ کُنہِ مخصوص عروضی نکتچ؟
رفیق راز: منیب صاب یم الفاظ (تہ، بہ ژہ، سہ بیتر) چھہِ بنیادی طور دو حرفی (یعنی عروضہ حسابہ سبب) مگر اسۍ چھک یم لفظ اک حرفی مانان۔ یمے لفظ دو حرفی ماننس لگہِ وقت۔کامل صا بس پتہ کٔر میہ تہِ یم لفظ دو حرفی مٲنتھ کوشش۔ وونۍ چھیہ شہناز صابن تہِ قابل تعریف کوشش کرمژ۔بہ چھس مانان زِ یتین یم لفظ اکہ حرفی چھہِ استعمال گژھان تتین چھہ اسۍ بنیادی طور اکہ حرفچ تخفیف کران یس عروضی حسابہ جائز تہِ چھہ، نتہ چھہ یمن لفظن منز دویم حرف ہائے مختفی۔میہ چھہ باسان وضاحت گیہ۔
بہ اوسس پراران زِ کانہہ ہییہ ھے اتھ عروضی سام۔ پریتھ شعرک گوڈنیک مصرع چھہ (فعولن فعولن فعولن فعل/فعول) تہ پریتھ شعرک دویم مصرع (فعولن فعولن فعولن فعولن) تہِ کیازِ (تہِ) چھہ دو حرفی میانہ حسابہ۔
شہناز رشید: شکریہ ، سیٹھاہ شکریہ تمہ آیہ کتھ کرنہ خاطرہ،یمہ آیہ میانۍ خواہش ٲس ۔ نذیر آزاد صاب عروضی معملاتن ہندِ حوالہ کتھ تلنہ باپتھ، تہ منیب صاب تہ راز صاب کتھ برونہہ پکناونہ باپتھ، نکتن واش کڈنہ تہ عروضی زاوۍ جارن تہ تجربن ووکھنے کرنہ خاطرہ توہہ ترشونی صاحبن ہند سۅ دلہ شکریہ ۔ یمن چیزن ہنز چھیہ سخ ضرورت تہ یہ ضرورت ہیکہ صرف یہے نیب پیج پورہ کٔرتھ،،بلکہ یہ اکھ تحریک بنٲوتھ۔
نذیر آزاد: کامل صاب چھہ ” مس ملر ” (1955ع) مجموعس منز لیکھان ” یمہ نظمہ وننہ وزِ چھہ میہ شعوری طورمختلف صورژن تہ بحرن اندر تجربہ کرنس سيتۍ سيتۍ ۔۔۔۔۔۔” ۔ اتھ مجموعس منز چھیہ کامل صابنۍ یژھ اکھ غزل تہ نظم شامل یتھ ٲخری حرف متحرک چھہ۔ غزلہ ہند مطلع چھہ ۔۔۔۔چھیہ نہ زندگی یمۍ آسہِ کھیومت زخم کاری نہ/چھہ نہ زندگی واقف سہ دل یتھ بے قراری نہ۔۔۔ امہ باوجود چھس بہ یہ زانن یژھان زِ (1)ٲخری متجرک حرف مانوا اسۍ ژھوٹ آواز کِنہ زیٹھ ؟ (2) اکس شعرس منز ہیکہ وا اکھ مصرعہ سالم تہ بیاکھ محذوف بحرِ منز ونتھ ؟
رفیق راز: آزاد صاب میہ کو٘ر گۅڈے عرض زِ ( یہ، تہ، نہ، تہ، بہ) بیتر چھیہ زیچھہ آوازہ۔ یمن منز چھہ ہائے مختفی گپتھ۔ وونۍ گو٘و ییلہ اسۍ یم لفظ شعرس منز باگ چھہِ استعمال کران تمہ ساعتہ چھہِ اسۍ یہ ہائے مختفی دباوان یعنی اسۍ چھہِ یمن لفظن تخفیف کران تہ اسہِ چھہ باسان زِ یم چھیہ ژھوچہ آوازہ۔ یہ تخفیف چھیہ غیر شعوری طور سپدان۔مانی تو یم چھہِ اردو ( نہ، یہ) لفظن ھندۍ پاٹھۍ زیچھہ آوازہ تہِ تہ ژھوچہ آوازہ تہِ۔ عروضی لحاظہ ہیکن یم آوازہ منزس استعمال سپدنہ وزِ ژھوچہ آوازہ بٔنتھ مگر ٲخرس پیٹھ استعمال سپدنہ وزِ روزن یم زیچھہ آوازے تکیازِ ٲخرس پیٹھ چھہ نہ تخفیف یوان کرنہ۔
مظفر عازم: رتن پورے بہتھ دوبۍ داتھرس پیٹھ
محی دینس کرو کتھ تارہ یکھنا
میہ پیو٘و از یاد سہ اوسا اسہ غزل کِنہ وژن بوزناوان یمن یتھے کنہِ اندس پیٹھ متحرک حرف اوس آسان، دُحرفی اوس شاید پرنہ یوان ژہ بہ وغیرہ۔ میہ دو٘پ کٲنسہ پلوامہ کس ما آسہِ یاد۔
نذیر آزاد: راز صاب۔ میون موقف تہ چھہ یی زِ ٲخرس پیٹھ آمژ متحرک آواز چھیہ سانہ آہنگہ مطابق زیٹھان تہ ٲخر چھہ ساکن گژھان۔ امہ لحاظہ چھہ نہ کامل صاب ،تہنز، شہناز صاب ( یژھہ کوششہ چھیہ بییہ تہِ کینژو دوستو کرِمژہ ) نین غزلن منز ٲخری حرف متحرک روزان۔میانہ خیالہ چھہ یہ فارسی/ اردوہکۍ پاٹھۍ سانہ زبانہِ ہندس مزاجس عین مطابق ۔ امہ منطقہ موجب چھہ شہناز صابن مطلع تہ باقی شعرن ہندۍ دویم مصرعہ سالم بحرِ منز۔ ییلہ زن یمن شعرن ہندين گوڈنکين مصرعن منز چھہ ٲ خری رکن ” فعو” یوسہ امچ محذوف صورت چھیہ۔ یہ صورت حال چھا روا؟
منیب الرحمن: یہ چھہ اکھ دلچسپ، تہ زیوٹھ بحث۔ عازم صاب چھہ صحیح فرماوان (عازم صابن کمینٹ یتھ کن یہ حوالہ چھہ، چھہ ڈلیٹ گومت۔ شاید تمو پانہ کورمت)۔ اندس پیٹھ متحرک لفظ چھہ لل دید، شیخ العالم تہ تمن پتہ تہ واریاہو شاعرو ورتوومت۔ مگر تم ٲسۍ نہ فارسی عروض ورتاوان لہذا اوس نہ تمن کانہہ مسلہ، خاص کر واکھن منز۔ وژنن منز اگرچہ متحرک لفظ اندس پیٹھ ورتاونہ آمتۍ چھہِ، اکثر جاین چھہِ لیہ ہندس زیچھرس سیتۍ زیٹھراونہ آمتۍ ۔ "بہ” چھہ بنان "بو”۔ عربی عروضس منز چھہ متحرک لفظ ٲخرس پیٹھ ورتاونہ یوان تکیازِ تم چھہِ عروضس منز تنوعکۍ قایل۔ فارسی تہ اردوس منز چھہِ زیادہ سخت اصول۔ مثلا یہ زِ اندس پیٹھ ییہ نہ متحرک لفظ (یتھ کن راز صابن پیٹھہ کنہِ اشارہ کو٘ر)۔ کینژھا چھہ امیک وجہ یمن زبانن ہندۍ لفظ۔ کاشرس منز چھہ ٲخرس پیٹھ متحرک لفظ ینک زیادہ امکان۔ اتھۍ کن وچھتھ اوس کامل صابن یہ تجربہ کو٘رمت۔ راز صاب چھہِ ونان ز ِ”ٲخرس پیٹھ چھہ نہ تخفیف یوان کرنہ۔” یہ چھہ عروضی اصول یس کاشریو نہ بلکہ فارسی والیو بنوومت چھہ، عربی یس منز چھہ اتھۍ عروضس منز ٲخرس پیٹھ تخفیف یوان کرنہ۔ کاشرۍ لفظ "بہ” ، "تہ”، ژہ” چھہِ نہ زیچھہ آوازہ، املا ہس کُن مہ گژھو۔ حروف ملفوظی تہ مکتوبی بحث آسہِ توہہ یادے۔
فارسی تہ اردوس منز چھہ نہ "کہ” کاشرۍ پاٹھۍ "کِ” بولنہ یوان بلکہ "کے” یعنی تمن نش چھیہ یہ زیٹھ آواز، اسہِ نش نہ۔ اسہِ نش گیہ یہ ژھوٹ آواز۔
مظفر عازم: روایتک احترام کُرن چھہ پریتھ معزز شہری سند فرض۔ روایتس تلک پیٹھ کُرن چھہ پریتھ صاحب ایجاد سند فرض۔ پگاہ کیا چلہِ تہ کیا نہ، تہِ کُس آو وچھتھ ۔ چھِٹھ چھیہ لاگنۍ پننہ مزازہ۔
غزلہ ہن چھے نفیس، شوقہ سدرس چھہ وسن۔
اگر ریوایت نواز خوش کرنۍ چھہِ، تیلہ گو٘و گۅڈنیک مصرع "تہ” ورٲے لیکھن۔ تکیازِ وۅستو دو٘پ مطلع چھہ غزلہ کہ عروضک رۅخ مقرر کران۔ ﴿یہ تہ وۅستو زِ غزل ہیکہ مطلع ورٲے تہِ ٲستھ ۔﴾ شاعری تراو تہ، میہ چھہ نہ عام زندگی منز تہِ روسومن ہنز غلامی پسند، مگر کھیلس سیتۍ تہِ چھہ پکن، سوال چھہ صرف کمہِ وقتہ کیا چلہِ۔


c: text/html

text:
سون طالع، سون قسمت تٲے تٲے
شینہ بالن منز یہِ جنت تٲے تٲے
سون تش خص خص اگر چِھس تی ونان
پھیرنہ زٔٹ، کانگر، کہالت، تٲے تٲے
یور چھا پٲرم سیاست کانہہ چلان
یتھ دپاں جے کے ریاست تٲے تٲے
کُن شکس لد رازہ ما اسہِ شوٗبہِ ہے
اسۍ ہتن رازن چھہِ رعیت تٲے تٲے
رنگہ دُچہِ کھیۆو یکہ یمۍ کھیۆو پادشاہ
سانۍ جمہوری روایت تٲے تٲے
دۆپ امامن چھس بہ یمہِ دورُک ولی
مقتدی ین پھُٹ طہارت تٲے تٲے
باکھ ژٔھٹ یارو زِ "یوسوفو وۅلو”
اوبرو ہے ہے تہ یزت تٲے تٲے
________
اسہِ تہِ کۆر اۆنگوٹھہ الحاقس تہ لو
اسہِ تہِ ؤژھ آکاشہِ برکت تٲے تٲے
کھوٗل اسہِ الحاق، نا الحاق وان
اتھ دکانس کرتہ برکت تٲے تٲے
سانۍ لکھ تکیَن اندر گیٖراں مدکۍ
سانۍ کتھ باوتھ نہ باوتھ تٲے تٲے
پیۆو ہُہ کرسی پیٹھہ تہ سانی دادِ لو
کھۆت یہِ کرسی سانہِ باپت تٲے تٲے
لیڈرو اۆن لیکچرن ہُند زور تیوٗت
پھٔٹ لُکن نس سیر تامت تٲے تٲے
کانہہ زۅگالا، یور کُن بدِ پھیرہن
ہول ہالا، جونٹہ باپت تٲے تٲے
رنگہ ڈیڈین زنگہ لوساں گتھ کٔرتھ
دۅلتہِ دیو پییہِ ناو دولت تٲے تٲے
کھسۍ کۅکَر تھزرن کٔھستھ ماراں گِلن
وسۍ پیواں اتہِ قابلیت تٲے تٲے
شاندہ تلہ نیراں چھہِ کینژن مۅہرہ ڈھیر
فضل ربّی ہچ کرامت تٲے تٲے
ہتھ گگر کھیتھ بیٲر گٔے پینشن تہ لو
وۅنۍ بنیہ صاحب طریقت تٲے تٲے
_________
دۆد یہِ محکمہ، دٔز ہُہ فیکٹری، گۆل رکارڈ
فیصلیو دۆپ ٲس شہمت تٲے تٲے
سانۍ دٲنشور کراں حاتم بٔنتھ
اگرہ مگرن ہنز سخاوت تٲے تٲے
سانۍ ٹی وی کیندرن پتھ دیُت علم
انۍ یمو جہلس سۅ جدّت تٲے تٲے
کینہہ تہِ گژھۍ تن، دِن بیانن پیٹھ بیان
لٔب میہ چھیس صٲبو تہِ شہرت تٲے تٲے
پریتھ نٔبِر جوٗ یوٗرپک باسیۆو نبی
نافہ زٲنتھ مٔج عفونت تٲے تٲے
مارکسۍ بے چارہ یٔڈ انۍ متۍ بسیر
سارتٔرۍ بیمارِ ہلپت تٲے تٲے
نانہِ ہاواں شرادھ پرگتی شیل چھیم
ژٔج نہ ژوٗرس ژوٗرہ خصلت تٲے تٲے
سانۍ ابہامن عجب اۆبروو نب
تاپہ رۆستے دٲخلیت تٲے تٲے
فاعلن فَعِلن وُچھتھ شاعر ڈلان
شاعرن فَعِلات ہٲبت تٲے تٲے
ون سہن ننہِ راگہِ خر کھٲلکھ اٹس
دم دنچ روزکھ نہ سکت تٲے تٲے
لٔٹ گہے گلنٲو، گاہے ہاوۍ ہینگ
با جمع بے سون غیرت تٲے تٲے
باگہِ کیُتھ تہذیب یتھ ریشوارِ آو
پیۆو زنگو منزہ سترِ عورت تٲے تٲے
سون گۆو آفاق تا آفاق لول
اسہِ چھُہ کیژن ہند محبت تٲے تٲے
ہم کو کیا مانیگا تم کو لاٹھ صٲب
اسہِ کھساں اردو شرارت تٲے تٲے
________
زینہ نُے گۆژھ توتہِ پاکستان میچ
ہارنُے گۆژھ توتہِ بھارت تٲے تٲے
ووٹ تراونہِ گوس دۆپہم با ادب
کٔر تہنز اسہِ پانہ خدمت تٲے تٲے
حاکمو منصوبہ دگۍ، بُزہیک کباب
پین دی دی لوٗس غربت تٲے تٲے
یورپن دۆپ زوٗنہِ رۆستے شرز بنو
زونہِ رۆس شرز داغِ حسرت تٲے تٲے
انۍ گواہ، پھتہ پھیارۍ دعوا، کلۍ وکیل
یِژھ شہادت تژھ عدالت تٲے تٲے
تٲے ناما وۆن عجب کامل جُون
تس تہِ تٔج باونۍ ظرافت تٲے تٲے
(یم میانۍ سخن، 2011)
یہ ںظم چھپیہ جولائی 1985 واد رسالہ کِس گۅڈنکس شمارس منز، یتھ منز ایڈیٹرو امکۍ 9 شعر شایع ٲسۍ نہ کرمتۍ۔

robotstxt: allowed

filter: keep


text:
اکتوبر 1966 منز کو٘ڈ غلام رسول سنتوشن اکھ رسالہ یتھ "کاشر ادب” ناو اوس۔ سانین بہترین رسالن منز چھہ یہ یقینا شامل۔ ادبی صلاح کارن منز تھٲون دینا ناتھ نادم، علی محمد لون، امین کامل تہ بنسی نردوش۔ تم ادیب یم سنتوشس نزدیک ٲسۍ۔ دۅیو شمارو پتہ چھہ کامل صلاح کارو منزہ نیران تہ رسالہ چھہ اپریل 1967 شییم شمارہ نیرتھ بند گژھان ۔
کاشر ادب کہ گۅڈنکہ شمارہ پتہ برابر دۅیہ وہرۍ تہ بند گژھنہ پتہ برابر نوِ ریتۍ چھہ کامل پنن رسالہ نیب شروع کران۔ کاشر ادب چھہ نیبک ژورم شمارہ نیرنہ پتے اکھ ؤری ژور ریتہ کہ وقفہ پتہ اگست 1969 منز دوبارہ نیران۔ ٲٹھمہِ شمارہ (دسمبر 1969) پیٹھہ چھہ اتھ اکھ ادارہ بنان یمن منز محمد یوسف ٹینگ، اوتار کرشن رہبر تہ فاروق نازکی آسان چھہِ۔ میانہِ علمہ مطابق چھہِ یہندس ناوس تل اتھ نیب رسالس لرِ لو٘ر بییہ تریہ شمارہ نیران تہ ٲخری کہم شمارہ نیرتھ چھہ 1969 یک ؤری سورنس سیتی بند گژھان۔ نیب تہِ چھہ برابر ترییہ وہرۍ 17 شمارہ نیرتھ اکتوبر 1971 منز بند گژھان۔
اتھ رسالس منز چھپییہ امین کامل، علی محمد لون، غلام نبی فراق، بنسی نردوش، رحمن راہی، اختر محی الدینس پیٹھ سنتوش سندۍ لیکھۍ متۍ خولہ خط ناوہ دلچسپ خاکہ۔ یم خاکہ ہیکہِ ہے نہ سنتوشس ورٲرے بییہ کانہہ لیکھتھ تکیازِ سہ زانہِ ہے یمن نزدیکی سان تہ تس نش ٲس سۅ نظر، سۅ ظرافت، بیہ تکلفی تہ دلیری یمۍ یم خاکہ یاد گار بنٲوۍ۔ یمن خاکن سیتۍ ٲسۍ ادیبن ہندۍ سکیچ یمو منزہ لون، کامل، راہی سنتوش سندۍ بناوۍ متۍ باسان چھہِ۔ فراق سند سکیچ چھہ سجود سیلانی سند تہ باقی زہ تہِ چھہ سجود سندی باسان۔ بۅنہ کنہ چھہ یم سکیچ پیش۔
کاشرِ ادبکۍ کور ڈیزاین ٲسۍ خطاطی تہ نقاشی تہ مصوری ہندۍ فنکاران نمونہ تکیازِ یم ڈیزاین اوس سنتوش پانہ بناوان۔ (ییلہ نیب رسالہ شروع گو٘و امکہ ناوک ڈیزاین تہِ بنوو سنتوشنے۔) دۅیو دۅیو شمارو پتہ اوس کاشرِ ادبک کور ڈیزان بدلان تہ اکہ تازگی ہند احساس اوس گژھان۔ البتہ اندریم کتابت تہ طباعت تہ کاغذ ٲسۍ نہ کور ڈیزنس ساتھ دتھ ہیکان۔
رسالس منز ٲسۍ ہم زمانہ ادبی معاملن پیٹھ اداریہ چھپان یمن ہند ذکر برونہہ کن ییہ۔ پتہ کنہِ ٲسۍ نامہ پیام ناوہ خط چھپان یم صرف کینژنے شمارن تام محدود رودۍ۔ کاشرین ادیبن نش رسالہ پٔرتھ فن پارن متعلق کانہہ کتھ ٲسہ کڈنک توقع چھہ ہمیشہ غلطے رودمت۔ امہ خاطرہ تہِ چھہ ایڈیٹرن جکھن پیوان۔ باسان چھہ رسالہ کیو ذمہ دارو چھہ اور کن کمے توجہ کو٘رمت۔ زیادہ تر خط چھہِ فضول، کاشر رسالہ کڈنس پیٹھ تعریف، گیٹ اپکۍ تعریف بیترِ۔
رحمن راہی سنزِ "سیاہ رودہ جرین منز” شعرہ سۅمبرنہِ ہندِ ابتداہچ نظم ‘جلوہ تہ زبور’ تہِ چھپییہ اتھۍ رسالس منز۔ دینا ناتھ نادم سنزہ امیجزم نش متاثر لۅکچہ نظمہ "حارثات” تہِ چھپییہ اتھۍ رسالس منز۔ امین کامل سند افسانہ "پھاٹک” تہ چھپیوو اتھۍ رسالس منز۔ تمہِ کھوتہ اہم یہ زِ اتھ رسالس منز چھپییہ کامل سندۍ زہ غزل (سانۍ حالاتھ حارۍثاتھ بنے ۍ) تہ (بہار پو٘ک نہ اگر چانہ میانہ رایہ میہ کیا) یم بحثکۍ موضوع بنییہ۔ اکھ امہ ادارہ کہ امہ دعوی کنۍ زِ "یمو دیت کاشرس اکھ نو٘و لہجہ تہ آہنگ” بییہ تمہ بحثہ کنۍ یُس کامل تہ راہی یس درمیان یہندس عروضس پیٹھ سپد۔ یہ اوس کاشرس منز گۅڈنیک عروضی بحث۔ یہ بحث چھپیوو اتھۍ رسالس منز۔
اتھ رسالس منز گو٘و افسانہ ترجمہ کرنک اکھ سلسلہ شروع یمن منز سعادت حسن منٹو (بابو گوپی ناتھ)، اوہنری (ڈالۍ)، چیخوف (اکس کلارکہ سند انجام)، گورکی (ڈنبۍ دود)، موپاساں (عشفک راز)، احسان عبدالقدوس (پو٘ت پھیرتھ)، واجدہ تبسم (ککل) سندۍ افسانہ ٲسۍ۔
یم خاص مضمون اتھ رسالس منز چھپییہ تمن ہند فہرست چھہ یہ :
گریرسن – اوتار کرشن رہبر
کالیداس – غلام نبی خیال
مورخ حسن – اوتار کرشن رہبر
روایت تہ ادب – محمد امین اندربی
کلہن – اوتار کرشن رہبر
مہدہ صٲب دیکہ – محمد امین رفیقی
سوم دیو – مکھن لال رینہ
درزہ پٲتھر – موتی لال کیمو
کردار نگاری تہ ادب – اوتار کرشن رہبر
سانۍ ادبی تحریک – میرزا عارف
ترجمن ہنز اہمیت – غلام نبی فراق
ازیک کاشر سٹیج – پران کشور
کاشرچ ضرورت – رحمن راہی
جدید شاعری – فاروق نازکی
کاشرس ادبس منز پیروڈی – نشاط انصاری
ڈراما فیسٹول، اکھ جایزہ — جی ایل چوپڑہ


text:
"اکھتے ما ین پتمس ہتس ڈۅڈس ہتس ؤریس منز کاشرس شعرہ
نطقس اگادِ گمژہ واریاہ زبجورِ تہِ مژراونہ۔”
–محمد یوسف ٹینگ
"تام رٹہِ تمن عروضہ پاسدارن پتھ یم کاشرِ شاعری زیر کروُن وۅپر
عروضی گہنہ لاگن چھہِ یژھان۔”
–شفیع شوق
نیب کس شمارہ 24 ہس منز وون میہ زِ وزن چھہ شعری ہیژ ہند اکھ حصہ یمہِ کنۍ یہ مثلا غزلہ کہ خاطرہ ضروری بنان چھہ۔ مگر آزاد نظم یا نثری نظمہِ ہندِ تعلقہ یۅس روایتی ہیت مسمار کرنہ خاطرہ وجودس منز آیہ چھہ نہ وزن ضروری حالانکہ اگر ورتاونہ تہِ آو غیر مستحسن تہِ چھہ نہ۔ گویا شاعر ورتاویا وزن کنہ نہ، تمیک دارہ مدارہ چھہ شاعرس پیٹھ۔ شاعر کُس وزنہ نظام ورتاوِ تہ کُس نظام چھہ کُنہِ زبانۍ ہندِ خاطرہ مناسب تہ موافق تہ موزون تہ لگہار، تمیک دارہ مدارہ تہِ چھہ شاعرسے پیٹھ۔ اگر لل دیدِ تہ شیخ العالمن کانہہ خاص نظام ورتوو، تمن باسیوو سے مناسب، موافق تہ لگہار تہ شاید اوسکھ تی برونہہ کنہِ، تہ اگر محمود گامی تہ رسول میرن کانہہ بیاکھ وزنہ نظام تہِ ورتوو تمن باسیوو سہ نظام تہِ موافق تہ لگہار۔
لل دیدِ تہ شیخ العالمن کوتاہ انصاف کور تتھ وزنہ نظامس سیتۍ یُس تمو پننہِ شاعری منز ورتوو، تہِ زاننہ خاطرہ چھہ گۅڈہ سہ نظام سمجن ضروری۔ تمہِ نظامک چھہ نہ ثیقہ پاٹھۍ کٲنسہِ علم، لہذا چھہ اسہِ باسان زِ تہنزِ شاعری ہنز موزونیت چھیہ بے داغ۔ البتہ چھہِ اسۍ تمہِ وزنہ نظام چہ (یعنی فارسی عروض چہ) زانۍ کنۍ محمود گامی تہ رسول میر سندس ورتاوس کٹھہ کڈان یُس تمو پننہ شاعری ہندس اکس اہم حصس منز ورتوو۔ حقیقت چھیہ یہ زِ یم دۅشوے وزنہ نظام چھہِ کَنہ کہ لحاظہ کاشرِکہ خاطرہ ہوی موزون باسان۔ یہ چھہ بیاکھ سوال زِ یمن وزنہ نظامن ہند کُس کُس وزن (یا لے) چھہ کاشرس براہ۔ ممکن چھہ کانہہ وزن(لے) ما ہیکہِ نہ آسان، موافق تہ لگہار ٲستھ، یا موضوع، مقصد تہ لہجہ کہ لحاظہ ما ہیکہِ اکھ وزن (لے) زیادہ مناسب تہ لگہار ٲستھ۔ مثلا یوت تام لل دیدِ تہ شیخ العالم سندِ وزنہ نظامک تعلق چھہ، تمو چھہ تمام شاعری منز صرف اکوے آہنگ ورتوومت یس زن واریاہ حدس تام محدود تہ یک سطحی چھہ۔ شاید اوس یہنزِ شاعری ہنزِ نوعیژ کنۍ یی مناسب۔ لہذا چھہ نہ یہنزِ شاعری منز آہنگک سہ تنوع یُس حبہ خوتونہِ، صوفی شاعرن یا محمود گامی تہ رسول میر سنزِ شاعری منز میلان چھہ۔
اسۍ چھہِ نہ یہ تہِ ؤنتھ ہیکان زِ لل دیدِ تہ شیخ العالم سند وزنہ نظام تہ حبہ خوتونہ ہند وزنہ نظام چھا اکوے کِنہ الگ الگ۔ اکوے وزنہ نظام یُس اسۍ آسانی سان پہچٲنتھ ہیکان چھہِ سہ گوو فارسی وزنہ نظام ۔ امہ الگ یہ کینژھا چھہ تتھ چھہِ اسۍ کُنہِ حجتہ ورٲے پانے کاشر وزنہ نظام ونان۔ اگر اسۍ تجزیاتی نظرِ اتھ وزنہ نظامس وون دمو اسۍ وچھو زِ فارسی وزنہ نظامہ برونہہ چھہ سانہِ تمام تر شاعری منز ہیجلۍ نظام ورتاونہ آمت۔ اتھ ونوا اسۍ کاشر وزنہ نظام کِنہ بیاکھ اکھ وزنہ نظام یُس دنیا چین باقی زبانن منز تہِ رایج چھہ تہ کاشرِ زبانۍ تہ براہ اوس؟
اسۍ چھہِ یژھے حجتہ زبانۍ متعلق تہِ قایم کران۔ اگر پرون چھہ، سہ گوو پنن تہ اگر نوو چھہ سہ گوو وۅپر۔ سنسکرتی کاشر (مثلا لل دیدِ ہندۍ واکھ) گوو پنن کاشر تہ فارسی آمیز کاشر (مثلا رسول میرنۍ غزل) گوو وۅپر۔ یتھے پاٹھۍ چھہ ازکل اسۍ تتھ زبانۍ کاشرچ آلودہ شکل تصور کران یۅس اردو آمیز چھیہ۔
سۅے چھیہ زندہ زبان تہ زندہ ادبی روایت یتھ منز اثرات پانس منز جذب کرنچ صلاحیت آسہِ۔ یہ تبدیلی چھیہ نہ کانسہِ نفرہ یا جمٲژ ہندِ طرفہ کنہِ منصوبس تحت سپدان بلکہ چھیہ یہ اجتماعی سطحس پیٹھ وارہ وارہ شکل رٹان۔


text:
فیاض دلبر
معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ تمس افسانہ نگارس تہِ لیکھان آسان”۔ وضاحتا گوٚو امیک مطلب یہ زِ افسانہ باپتھ کُس موضوع چھہ افسانہ نگار ژاران، کم تہ کتھۍ کردار چھہ تُلان، امی سٍتۍ چھیہ تسنز شخصیت تہ تہندِ لسنہ بسنک طریقہ تہِ سمجھ یوان تہ زندگی ہندین مختلف معاملن پیٹھ تہنز راے تراے تہِ معلوم سپدان۔ اتی چھہ یہ تہِ فکرِ تران زِ سۅکھس دۅکھس، غمس خوشی، کامیابی یا ناکامی پیٹھ کیاہ چھیہ لِکھارۍ سنز راے۔ یہ تہِ چھہ واضع گژھان زِ افسانہ نگارس چھا کانہہ ذاتی اخلاقی فلسفہ یا نقطہ نگاہ تہِ کنہ نہ۔ یہ چھا محض پننس ذاتی گدرنس پیٹھ ماتم کران روزان کِنہ امس چھیہ خارجی دنیاہس پیٹھ تہِ نظر تہ باطن تہِ چھس پرزناون تگان۔تخلیقی عملہِ دوران چھہ افسانہ نگارس ذہنی طور زبردست چاک و چوبند روزن پیوان۔ اتی چھہ اکھ جان، کامیاب تہ معیاری افسانہ تخلیق سپدان۔
میانۍ ذاتی راے چھیہ یہ زِ اکھ جان تہ کامیاب افسانہ چھہ سے یمیکۍ کردار شرین ہندین تماشن (کھلونن) ہیوۍ آسن نہ زِ افسانہ نگار دِیہ تمن کونز تہ کرناویکھ حرکت، پتہ ادہ تتھ حرکژ کا نہہ جواز آسہِ یا نہ آسہِ۔ نہ گژھہِ افسانہ نگار کردارن ہندس مرس منز پنن پان ژٲنتھ زبردستی لوکن پننۍ نظریات آپراونچ کوشش کرُن بلکہ گژھہِ کردارن پننۍ الگ پہچان، مزازہ، انفرادیت تہ شخصیت آسنۍ۔ اکہ جان افسانچ پہچان چھیہ یہ تہ زِ امہ کہ تحریر کس اندرمس تہ ظاہری ساختس منز چھہ اکھ مکمل نظم و ضبط آسان، امیک بنیادی خیال چھہ کُن مگر اتھ منز چھہِ معنیکۍ واریاہ تہہ موجود آسان۔ اکھ جان افسانہ نہ صرف چھہ ا فسانہ نگار سنز پختگی، سنیر تہ شخصیتچ نشاندہی کران بلکہ چھہ افسانے تسند مقام تہ درجہ مشخص ہیکان کٔرتھ۔
نیب فیس بک محفلِ افسانس منز شامل ژۅشو ے افسانہ چھہِ ازچہ شورہ شرارہ واجنہِ کشیرِ منز روزن وٲلس انسانس درپیش مسلن تہ معاملن، احساساتن، خوفس، غیر یقینیتس، غمس تہ خوشی بیترہ اندۍ پکۍ ووننہ آمتۍ ۔ معاشرتی تہ سماجی زندگی سٍتۍ افسانہ نگارن ہنز یہ ہم آہنگی چھیہ فطری طور لازمی تہ قابلِ تعریف۔ عصری آگہی آسنہ سٍتۍ لیکھنہ ینہ والۍ افسانہ ہیکن اکس سماجس ایکسرے تُلتھ مگر ادبس تہ صحافتس گژھہِ فرق روزنۍ تہ افسانہ نگار گژھِہ نہ کتھ ونان ونان موجودہ دورکین اخباری ایڈیٹرن ہندۍ پاٹھۍ پنن فتویٰ (editorial verdict) دین۔
برج ناتھ بیتاب سند افسانہ "مجاہد” پٔرتھ چھہِ یتھی کینہہ سوال ذہنس منز پیدہ گژھان۔ "کوچہ کہ اپارۍ مہ طرفہ ٲسۍ زہ لڑکہ اورۍ کن پکان۔ تمہ کرۍ تم پرزناونچ کوشش۔ تس ییلہ نہ کانہہ سانکت آو تس باسیوو یم گژھن مجاہد آسنۍ ۔ زیوٹھ کرہن ریش، نوۍ پھیرن، ہٹس گلو بند، ز نگن جینز پتلون، کھورن نوۍ گولا بوٹھ تہ اتھہ زہ بیبس منز ۔ زیبس گوٚو پورہ یقین زِ یم گژھن مجاہد آسنۍ ۔ ( افسانہ "مجاہد”)
سوال چھہ یہ زِ یم زہ عام کاشر ۍ نوجوان چھہِ زیبس مجاہد باسان۔ کیاہ افسانہ نگارس تہِ چھا یم مجاہدے بوزنہ یوان؟ تکیازِ افسانہ نگار ییلہ ییلہ افسانس منز یہند ذکر چھہ کران سہ چھہ یمن مجاہد ناوے دوان۔
"دروازس چھیہ ٹاسرارے گژھان۔
"زیبہ: ( دل دوٚر کٔرتھ) کُس حض چھوہ؟
اکھ مجاہد: یہ چھا حض محمد رمضانُن گرہ؟
۔۔۔
مجاہد: ہے دروازہ تراو حض، تہ ونوے۔ درواز تراو اسۍ کیاہ جن چھا زِ کھیموہ؟
۔۔۔
مجاہدس کھٔژ ژکھ، ۔۔۔مجاہدن دژ پوٚت نظر۔۔۔ ( افسانہ "مجاہد”)
برج ناتھ بیتاب چھہ زبر شاعر تہ ادیب گنزرنہ یوان، ہمعصر کاشرس ادبس چھہ یہند اکھ پنن دیت یتھ نہ کانہہ انکار ہیکہِ کٔرتھ مگر یہ افسانہ وونان وونان چھیہ یمو یا تہ سہل انگاری کٲم ہیژمژ نتہ چھہ مصلحتن ہند شکار گوٚمت۔ کُنہِ کُنہِ چھہ یمو Judgmental بٔنتھ فتویٰ تہِ دیتمت۔ زنانہ ( زیبہ) چھیہ مردس (محمد رمضانس ) دپان زِ ہرگاہ سہ شرابہ چییہ سۅ ژلہِ گرہ ترٲوتھ۔ ز یبہ نہِ اتھ دھمکی پیٹھ چھہ افسانہ نگارس باسان زِ محمد رمضانس منز چھہ "مردانگی ہند غیرت” پیدہ گژھان تہ سہ چھہ کردارس ( محمد رمضانس) اتھہِ دلہ منزۍ یہ سونچناوان زِ کرفیو وتھۍتھے کتھہ پاٹھۍ کرِ سہ شرابچ سبیل۔
"مردانگی ہندِ غیرتک احساس” اگر کردارس گژھہِ ، قابلِ قبول چھہ مگر یتین چھہ یہ صرف افسانہ نگارس باسان سہ تہِ کتھ پیٹھ تہ کہنزِ کتھہِ پیٹھ، تہِ چھہ غور طلب؟ ہرگاہ نہ بہ ذاتی طور بیتاب صابنۍ ذات تہ شخصیت زانان آسہ ہا بہ دپہ ہا male chauvinist چھہ۔ توے چھہ یژھان زِ زیبہ نہِ کتھہِ پیٹھ گوٚژھ محمد رمضان یُتھُ ردعمل ہاوُن۔ افسانہ پٔرتھ چھہِ ورایاہ تتھۍ سوال تہِ وۅتلان یمن ہند تعلق اتھ منز ورتاونہ آمژِ تیکنیکہِ سٍتۍتہِ چھہ تہ موضوعس سٍتۍ تہِ۔
غیر ضروری مکالماتی حصہ چھہِ امہ کس بہاوس کمزور کران ۔ کلایمکسس پیٹھ وٲتتھ چھیہ نہ یتھ کتھہِ تہِ کانہے وضاحت سپدان زِ یم نوجوان کیازِ چھہِ محمد رمضانس زبردستی گرِ نیبر کڈُن یژھان۔ شراب چہ زہ بوتلہ ہیکہ ہن تم ژھۅپہ دم کٔرتھ تمس اندرہ تہِ حوالہ کٔرتھ۔ ظاہر چھہ افسانہ نگار ڈرامایی انداز پاننٲوتھ سسپینس پیدہ کرنہ باپت محمد رمضانس گرِ نیبر کڈناوان مگر کانہہ جواز، کانہہ دلیل دنچ ضرورت چھیس نہ محسوس گژھان۔ سہ چھہ بس شرۍ سندس تماشس (کھلونس) کونزاہ نوان کٔرتھ۔
” کرالۍ” ۔ علی شیدا سند یہ علامتی افسانہ چھہ کاشرس افسانوی ادبس منز جدیدیت پانناونہ واجنہِ تتھ نہجہ کن حیس پھران یتھ منز سانیو افسانہ نگارو کینہہ کامیاب تہ قابل قبول تجربہ تہِ کرۍ، مگر سٍتی آیہ افسانہ یا کہانی ناوس پیٹھ بے معنی بلکہ
ژھرۍ تہ ژھۅژۍ تحریر تہِ برونہہ کُن۔ یہ نہج، یہ ٹرینڈ چھیہ سانین مصورن منز تہِ وچھنہ آمژ یمو وقتہ وقتہ تجرید ی آرٹ کس ناوس پیٹھ واریاہ واہیات تجربہ کرۍ۔ حقیقت چھیہ یہ زِ یتھین مصورن منز چھہِ زیادہ تر تتھۍ آرٹسٹ شامل یمن ڈراینگ بناونچ کانہہ بنیادی صلاحیتے چھیہ نہ، میانۍ کنۍ چھہِ سانین لکھارین منز تہِ ورایاہ تم حضرات شامل یمن سیوٚد سادہ پاٹھۍ کتھ یا کہانی وننۍ تگانے چھیہ نہ۔
علی شیدا سند "کرالۍ ” پران پران چھہ یہ باس سپدان زِ افسانہ نگار چھہ کہانی وننک فن زانان تہ افسانہ چہ بنیادی لوازماتو تہ ضررورتو نش تہِ چھہ باخبر مگر تمہ باوجود چھہ افسانس منز واریاہ غیر ضروری عنصر لبنہ یوان۔ پیٹھہ چھیہ تژھہ تہ تیژاہ علامتہ وۅتلاونہ آمژہ زِ ا مہ کین کردارن تہ تمن سٍتۍ سپدنہ ینہ والین واقعاتن چھہ نہ علامتی سطحس پیٹھ خاص واٹھ یا مطابقت باسان۔ اوہ کنۍ چھہ یہ افسانہ مغربی تہذیبک تیتھ ماڈر ن میوزیکل بینڈ ہیوۍ باسان یم بیہ شمار تہ بیہ گنڈ ساز وٲیتھ اکھ مٔدر تہ متاثر کرن واجینۍ دھن پیش کرنچ ناکام کوشش چھہِ کران۔ افسانس چھیہ یہے رواں تبصرچ یعنی Running commentary ہنز ہش شکل، تہ یہ کمینٹری زن چھیہ کمہ تام ہزیانی Hallucination صورتحالچ عکاس۔ ہزیان چھیہ اکھ تژھ غیر فطری مگر عارضی ذہنی کیفیت یتھ منز انسانس کنن غابی آوازہ چھیہ گژھان تہ اچھن تل اؤٔچھہ شکلہ چھیہ یوان۔
"تتہ ٲس ژھۅپہ تہِ چھکرنہ آمژ تہ پھریکل راتہ کریل ٲسۍ تالوس الوندۍ پننہ پننہ وارِ پراران۔” یا "مارہ واتل اوس وُنہِ شوٚنگتھے۔ سہ کر وۅتھہِ تہِ ٲس نہ کٲنسہِ خبرے۔” افسانس منز درج یتھۍ ہیوۍ جملہ ییلہ ییلہ نظرِ چھہِ گژھان پرن وٲلس چھہ باسان زِ کیاہ تام گژھہِ وُنۍ یا کیاہ تام چھہ سپدن وول۔ مگر المیہ چھہ یہ زِ اتہِ چھہ نہ کنہی تہِ گژھان۔ نہ انزس نہ منزس تہ نہ نقطہ عروجس پیٹھ۔
شکیل ا لرحمان سند اکھ افسانہ، ظاہر گۅڈنیک، "تبخ نالن ییلہ رۅخ پھیُر” چھہ میہ از برونہہ الہ پلہ ؤری 30 مرہ اسلامیہ کالجہ کس میگزنس منز پوٚر مت۔ امہ پیٹھہ از تام چھیہ اہنز شخصیت میہ تہ میانین دوٚیمین ہمعصر ادیبن ہنزن نظرن منز محض اکس تتھس سنجیدہ تہ سرگرم ادبی کارکن سنز ہش روز مژ یس ما جہ زیوِ جایز تہ اہم مقام دیاونہ باپت ‘کاشر محاذ’ ناوچ تنظیم ہیتھ ؤری ہا پیٹھہ تنہ تہ منہ جکھان چھہ مگر پانہ ادب تخلیق کرنہ نش سیٹھا دور چھہ۔ یتھہ کنۍ چھہ یہ اسہِ بحثیت تخلیقکار تقریباً مشتھے گومت ۔ مگر اہند تازہ ترین افسانہ "بیہ قراری” پٔرتھ گوس بہ حیرتن زِ شکیل الرحمان نہ صرف چھہ ژورِ ژھیپہِ مطلب پبلسٹی کرنہ ورٲیی ونہِ تہِ افسانہ لیکھان بلکہ چھہ پختگی سان معیاری تہ دلچسپ افسانہ لیکھان۔
"بیہ قراری” چھہ تیکنیک، ہیت تہ موضوع کہ اعتبارہ کنۍ اکھ مکمل تہ کامیاب افسانہ۔ بلکہ چھہ یہ یمہ کتھہِ ہنز ژینہ ونۍ تہِ دوان زِ شکیل الرحمان سند شمار ہیکو تمن افسانہ نگارن منز کٔرتھ یم کہانی افسانس منز تبدیل کرنک فن زانان چھہِ۔
"بیہ قراری” چھہ کشیرِ ہنزِ ہمعصر زندگی تہ سماجک ٲنہ۔ افسانہ نگارن چھیہ بڈہ کامیابی سان عصری آگہی تہ زندگی درپیش مسلن تہ مشکلن ہنز نشاندہی کران کران انسانی خواہشاتن تہ فطری مزازچ تہِ بھرپور عکاسی کرمژ۔ اتھ اندر چھہ نہ کُنہِ قسمک ابہام یا پیچیدہ اندازِ بیان ورتاونہ آمت بلکہ چھہ کتھ وننک سیوٚد سادہ طریقہ پاننٲوتھ کشیرِ ہندس موجودہ ماحولس منز لسنہ بسنہ وٲلس انسان سنزِ داخلی کیو خارجی زندگی سام ہینہ آمژ۔
عاشق مزازہ نوجوان چھہ عملی طور کوشش کٔرتھ مسافر بسہِ منز تتھ سیٹس پیٹھ بیہان یتین اکھ نوجوان لڑکی بہتھ چھیہ آسان۔ امہ پتہ چھہ سہ گاڑِ سفرس دوران گرا نیبرۍ کِنۍ رونما سپدن ینہ والین واقعہن منز ہینہ یوان تہ گراہ چھِس وتہِ نظرِ گژھن والۍ منظر موجودہ صورتحالس سام ہیاوان۔ ملہ کھاہ وچھتھ چھس امیک تاریخی پسِ منظر ژیتس پیوان تہ تمہ پتے چھہ دلہ اندری تمن قبرستانن ونۍ دوان یم موجودہ حالاتن منز جایہ جایہ بارسس آیہ۔ اتھ دوران چھہ سہ پانس نکھہ بہتھ کورِ ہند س ظاہرس سام ہیتھ تس سٍتۍ منہ اندری کیاہ تام رشتہ تہِ قایم نوان کٔرتھ۔لڑکہ چھہ مختلف معاملن پیٹھ اندرۍ اندری تبصرہ کران کران کورِ متعلق متضاد رایہ تہِ دوان تہ تمی حسابہ تس سٍتۍ پنن رشتہ تہِ تھوان۔ افسانک اکوے حصہ چھہ ہنا پھۅہریرہ سان تہ خطیبانہ اندازک باسان۔ سہ گوٚو یتین لڑکہ اندرۍ اندریی موجودہ دورس منز زنانن سٍتۍ سپدن واجنین زیادتین ہند ذکر کران چھہ۔ اتین چھہ باسان زِ لڑکہ سندس کردارس منز چھہ رژھہِ کھنجہِ وۅنۍ افسانہ نگار بولان۔کل ملا کر چھہ "بیہ قراری” اکھ جان، کامیاب تہ فکر انگیز افسانہ۔
رحیم رہبر سند افسانہ ” کوچہ پھیرُ ” چھہ سرینگر شہرکس تاریخی سنگِ میل لالچوک کس بیک ڈراپس منز لیکھنہ آمت ۔ اتھ اوس یموو گوڈہ عنوان تہِ یی تھومت یعنی ‘لال چوک’۔ یہ افسانہ چھہ لالچوکس سٍتۍ وابستہ کشیرِ ہنزِ سیاسی تہ سماجی تاریخ کین تمن واقعاتن تہ شخصیژن کُن توجہہ پھران یم اہم تہ ناقابلِ فراموش چھہِ۔ افسانک اکھ اہم کردار بُڈہ افلاطون ہیکہِ تمس قد آور کاشرس سیاسی لیڈر سند گوٚٹ تصویر ٲستھ یمۍ کشیرِ ہندس سیاستس تہ ” لالچوک” کس پلیٹ فارمس پیٹھ پنژاہن ؤرین تہِ پیٹھی لیڈری کٔر مگر ٲخرس کوٚر عام لوکو ملہ مۅنجے رد تہ وۅنۍ چھہ نہ لالچوکس منز کانہہ تسند تصویر لاگنس تہِ بہران۔ افسانس منز چھیہ سیٹھہے کامیابی سان کینژن مقامی سیاسی نظرین تہ نظریاتی تضادن ہنز تِہِ وضاحت کرنہ آمژ۔ راوی یس یا ؤنتو افسانہ نگارس چھہ بٔڈہ افلاطون سندِ ژھینہ گژھنک سخ افسوس، سہ چھ تَس ژھانڈنہِ نیران مگر گۅڈہ چھہ بٔڈہ افلاطون سندِ شرطہ مطابق پننہِ کلہ ہیرِ چھۅکھ تہ نظرن اشۍ وانہِ گراے کڈان۔ تَس چھہ امہ پتہ یہ تہِ احساس گژھان زِ ییتی لالچوکس منز چھہ تس بٔڈہ افلاطونن کوچہ پھُیر تہِ کوٚرمت۔ یہ تذکرہ چھہ غالباسیاسی پوٚت منظرس منز کرنہ آمت یُس مسلہ کشمیر کین کینژن اہم تاریخی واقعہن ہنز ژینہ ون چھہ دوان۔ افسانک موضوع تہ مواد ؤچھتھ چھیہ مرحوم شفیع شیدا سنز "لالچوک” عنوان ناوچ نظم یاد پیوان یۅسہ تہنزِ سومبرنہِ "امار ” (چھاپ 1990) منز درج چھیہ۔امکۍ زہ تریہ بند وچھو۔
لال چوکن وچھ سیٹھا صبح تہ شام
لال چوکن تراوۍ تولتھ خاص و عام
کلۍ وچھِن کوتر بنان، کوتر کلان
انۍ وچھِن سودا کران گاشرۍ ہران
لنگۍ وچھِن دوران ، زنگن دب لگان
لال چوکن وچھ سیٹھا صبح تہ شام
وجدارن ہندۍ قدم کھۅنہِ منز رٹِن
کاشرین ہندۍ وچھ امارن ہندۍ ژٹِن
کریکہ بوزن دٲدۍ سینس منز کھٹِن
لال چوکن وچھ سیٹھا صبح تہ شام
لیڈرو گرہ کھالۍ وولکھ لال چوک
رہنما ترنیاے زولکھ لال چوک
پانہ زندے رودۍ گولکھ لال چوک
لال چوکن وچھ سیٹھا صبح تہ شام
لال چوکن تراوۍ تولتھ خاص و عام (شفیع شیدا )
زمرے:تبصرہ


text:
رسول میر سند اکھ شعر چھہ
مارۍ بلبل ہزارہ
چانۍ زیرو بمن بمن
ونتہ رۆسلہِ زارہ پارہ
یارہ یِتہ بمن بمن
(کلیات رسول میر، ٹینگ اصل ہاکر)
مارہ کرۍ بلبل ہزارہ چانۍ زیرو بمن بمن
بوز رۆسلس زارہ پارہ یارہ یِتہ بمن بمن
(کلیات رسول میر، شاد)
یمن دۅن پاٹھن منز چھیہ اکھ فرق "مارۍ/مارہ کرۍ” مگر یہ چھیہ نہ بٔڈ فرق۔ مطلب چھہ کنوے۔ بیاکھ فرق چھیہ "ونتہ رۆسلہِ/ بوز رۆسلس”۔ دویم فرق چھیہ بٔڈ فرق۔ یہ کرِ شعرس معنی تبدیل۔ معنی بیان کرنۍ چھہ نہ ضروری۔ توہۍ ہیکو پانہ تہِ کوشش کٔرتھ۔ میہ آو نہ از تام یہ سمجھ اگر زہ شخص اکوے نسخہ پران چھہِ، فرق کپارۍ؟ اگر نسخن منز مختلف پاٹھ درج چھہِ یم کونہ تم سٲری پاٹھ دوان؟ خیر یہ کتھ تراوۍ تو اتۍ نے۔
ٹینگ چھہ "بلبل ہزارہ” لفظن پیٹھ نشان ترٲوتھ نوٹ لیکھان یتھہ پاٹھۍ:
"بلبل ہزار داستان۔ بیاکھ معنی۔ ساسہ بدۍ بلبل”
یہ کتھ تہِ تھاوۍ تون اتۍ نے۔ میہ چھیہ بدل کتھ کرنۍ۔ بلبل گۆو خۅش الحان جاناوار۔ کشیرِ منز یس اسۍ بلبل ونان چھہِ سہ چھہ ژھوگ کٔرتھ تہ لچہِ تلہ کنہِ وزل رنگ کٔرتھ آسان۔ امس چھہ باقی جاین، ہند و ایران تہِ بلبلے ونان۔ امس چھہِ اسۍ بلۍ بچر تہِ ونان۔
بیاکھ اکھ تقریبا امۍ سے برابر جاناوارس تہِ چھہ بلبل ونان۔ فارسی تہ اردو دۅشونی تہ باقی زبانن منز تہِ۔ امس چھہِ فارسی پاٹھۍ ہزار تہِ ونان۔ ہزار علاوہ چھہِ امس ہزار دستان تہ ہزار آوا تہِ ونان۔ انگریزی پاٹھۍ نایٹ انگیل۔ یہ جاناوار چھہ رنگہ رنگہ آوازہ کڈان، خاص کر راتھ کیت۔ یمو رنگہ رنگہ آوازو سیتۍ چھہ امۍ سند نغمہ مسحور کن بنان۔ امی چھہ امس شاید ہزار دستان ناو پیومت۔ دستان گۆو سرود، نغمہ، لحن۔
رسول میر چھہ ونان بلبلِ ہزارہ مطلب اے ہزار بلبلہ۔ یعنی امس خاص بلبلس کُن مخاطب۔ ہتا ہزار دستان بلبلہ چانۍ زیرو بمن ہا مارۍ۔
ممکن چھہ ٹینگ یا بییہ کانہہ قاری ما کڈِ اتھ یتھہ پاٹھۍ معنی؛ چانۍ زیر وبمن ہا مارۍ ساسہ بدۍ بلبل۔ امی چھہ سہ بیاکھ معنی ساسہ بدۍ بلبل ونان۔
بلبل ہزارہ گۆو نہ ساسہ بدۍ بلبل۔ بہ زن مانہ نہ ٹینگ سند یہ معنی مگر مانن والی چھہ واریاہ ۔ ایک ڈھونڈو ہزار ملتے ہیں۔
ونن چھم زِ ٹینگ سند نوٹس منز بلبل ہزار "دستان” بدلہ بلبل ہزار "داستان” کتہِ آو؟ فارسی زبانۍ منز چھہِ نہ امس ہزار داستان ونان بلکہ ہزار دستان۔ داستان گیہ حکایت، دستان گۆو لحن، آواز۔
دراصل چھہ اردوس منز امس جاناوارس بلبل ہزار داستان ونان۔
فیروزللغاتس منز چھس معنی لیکھتھ خوش بیان، شرین کلام۔ بییس جایہ چھہ بلبلس معنی دتھ: ایک نہایت خوش آواز پرند، ہزار داستان۔ دستان لفظس چھہ الگ پاٹھۍ معنی دوان: نغمہ، آواز۔
کاشرِ ڈکشنری منز تہِ چھہ ہزار داستان دتھ تہ معنی لیکھتھ آسمانۍ جانور یُس واریاہ قسمہ بولہِ کران چھہ۔
اما اردو والیو کتھہ پاٹھۍ بلبل ہزار دستانس بلبل ہزار داستان کۆرمت؟
دراصل چھہِ فارسی زبانۍ منز داستان لفظس دستان تہِ لیکھان ٲسۍ متۍ۔ دستان چھہ داستان کے مخفف۔ مگر سہ چھہ حکایت وول دستان، لحن، آہنگ وول دستان چھہ الگ لفظ۔ اردو والین چھہ یہ مغالتہ گۆمت۔ کس تام گمژ غلطی، پتہ تتھۍ تقلید سپدمت۔
رسول میر چھہ بلبلِ ہزارس پتہ کنہ /ہ/ حرف لگاوان مخاطب کرنہ مۅکھہ۔ یتھہ پاٹھۍ منیب پیٹھہ منیبہ بناونہ ییہِ۔ منیبہ ژیہ کٔرتھ اسۍ مارہ۔
رسول میر چھہ ونان "ہے ہزار دستان بلبلہ چانۍ زیر و بمن مارۍ اسۍ (ٹینگ) /کرۍ اسۍ مارہ(شاد)
یہ تہِ چھیہ حقیقت زِ کاشرۍ شاعر چھہِ قافین نش ہزار تہ ہزارہ، بہار تہ بہارہ لفظن ہنز فرق مشراوان، لہذا ہیکو نہ حتمی طور ونتھ زِ اتہِ نس کیا نیرِ نہ معنی ساسہ بدۍ بلبل۔ کڈۍ تن کانژھا اگر تی معنی کڈن چھہ۔
تلہ کنہِ ٲس کتھ دستانچ (آہنگ)، اتھۍ بنٲو میہ داستان (حکایت)


text:
اکھ لفظ چھہ مس (مست) یعنی مستی منز۔ امہ لفظک مول کیا چھہ؟ کانہہ تہِ پورمت لیوکھمت شخص ہیکہِ اندازہ کرتھ۔ مگر کاشرِ ڈکشنری منز چھہ امیک مول سنسکرت لفظ (مدھیہ) دنہ آمت۔ سۅرگواسۍ پروفیسر توشخانی سنز کام ٲس یہے۔
مس (مست) چھہ کاشرس منز اردو زبانی ہندۍ پاٹھۍ فارسی پیٹھہ آمت۔ ممکن چھہ یہ ما آسہِ ہند آریایی لفظ۔ لاطینی زبانۍ منز چھہ مستم لفظ، معنی شراب، پہلوی لفظ چھہ مے مطلب شراب، سنسکرت لفظ چھہ مدھیہ، یا مدرا، یا مادھوری بیتر۔ فارسی یس منز چھہ مست مستعمل یس شراب کے اکھ گاچہ چھہ۔
سنسکرت طرفہ یم لفظ کاشرس منز آمتۍ چھہِ تم چھہِ مد، مدہ کھسن، مدہ والن، مدہ مژ، بیتر۔ مگر مس (مست) چھہ فارسی پیٹھہ آمت، توشخانی سنز کامہِ کتھہ پاٹھۍ میلہِ جواز اگر نہ پریتھ لفظ سنسکرت منزہ نیرِ۔
اصل کتھ چھیہ میہ بدل لفظچ کرنۍ۔ یہ چھیہ صرف تمہید یا مثال۔
کاشرس منز چھہ اکھ لفظ یس عام ورتاوس منز چھہ: سێُن (یتھ اردو ہندی یس منز سالن ونان چھہِ)۔ سالن کتہِ پیٹھہ چھہ آمت، اتھ متعلق چھہِ واریاہ خیال، کینہہ دپان سنسکرت پیٹھہ، کینہہ دپان ینہ پیٹھہ ہندوستان مسلمان کلچر آو۔ بہرحال اسہِ چھہ نہ اتھ لفظس سیتۍ کانہہ تعلق حالانکہ لفظ چھہِ کنہِ حدس تام رلان۔ کنہِ ساعتہ ہیکہِ یہ اتفاق تہِ ٲستھ۔ یتھے اکھ اتفاق ہیکہِ توشخانی سند سێُن لفظک مول تہِ ٲستھ۔ سہ چھہ ونان ز سێُن لفظ چھہ ویدک سنسکرت کہ لفظہ سَنہ، سووَنہ منزہ درامت۔
یہ چھہ امی سنسکرت انگریزی ڈکشنری منز ژھورمت۔ میانہ تحقیق مطابق چھہ یہ لفظ رگ ویدس منز صرف اکہ لٹہِ آمت یتھ انگریزی پاٹھۍ یم ترجمہ کرنہ چھہِ آمتۍ
A bite (morsel), possess stock, provision, store, stuck fist (as food in throat), a bond, white, a quantity bound together,
اکھ ترجمہ کار چھہ اتھ فوڈ ترجمہ کران، بہرحال یہ چھہ میہ "دور کی کوڑی” باسان۔ امہ کھوتہ نزدیک گژھہِ ہے سێون (آبس منز رونمت) یا سِوُن (آبس منز رنُن) یمن ہند آگر سنسکرت لفظ سوننہ چھہ۔
کاشرس سِنس چھیہ اسہِ فارسی روایت نزدیک۔ امچ کُنز چھیہ محاورس منز۔ اسۍ چھہِ ونان ستہِ سِنہِ بتہ کھیون۔ یہ محاورہ کتہِ آو؟ ایران پیٹھہ مسلمانن سیتۍ!
دپان اکہ زمانہ ٲسۍ دنیاہس منز چینی پیالہ تہ کٹورہ مشہور۔ یم ٲسۍ سیٹھا خوبصورت آسان تہ پونسہ والۍ ورتاوان۔ قدیم ایرانس منز تہِ ٲسۍ یم ورتاونہ یوان۔ نو روزس پیٹھ، یس زرتشتن ہند بوڈ دوہ اوس تہ اسلامی دورن تہِ قایم تھوو، ٲسۍ یم چینی بانہ ورتاونہ یوان۔ روایت تہ سنت چھیہ ز نوروز کس دستر خوانس پیٹھ ٲسۍ ستھ چینی بانہ سجاونہ یوان یمن ھفت چین یا ھفت شین ونان ٲسۍ۔ ھفت چین تکیاز ستھ چیں بانہ ٲسۍ آسان، ھفت شین تکیاز یمن منز ٲسۍ ستھ چیز آسان یمن ہندۍ ناو شین حرفہ سیتۍ شروع ٲسۍ گژھان۔ مثلا: شہد، شیر، شراب، شکر، شمع، شمشاد تہ شابہ۔ کینہہ روایتہ چھیہ کنہِ جایہ بدل ناو دوان مگر ساری چھہِ شین سیتۍ شروع گژھان۔ (از کل چھہِ واریاہن جاین بدل بدل چیز تھاوان۔)
ییلہ اسلام ایران ووت یمو بدلاوِ یم چیز چونکہ شراب بیتر اوس حرام۔ یمن ستن چیزن ہندۍ ناو گیہ شین (/ش/) بدلہ سین (/س/) سیتۍ شروع۔ یم چیز گژھۍ پارسی آسنۍ، سین سیتی شروع گژھنۍ، زمینس ووپدنۍ، کھینس لایق آسنۍ، اکۍ سے لفظس پیٹھ مشتمل آسنۍ۔ کینہہ چھہِ یمن ہند فہرست یتھہ پاٹھۍ دوان: سیب، سیر، سماک (سماق)، سرکہ، سمنو، سبزی، تہ سبزہ۔
یمنے ٲسۍ ونان ھفت سین۔ فارسی پاٹھۍ چھہِ ونان صفرہ ھفت سین۔ ستن بانن ہند دستر خوان۔
ییلہ ایرانۍ یا وسطی ایشیاہکۍ مسلمان کشیرِ آیہ یم ٲسۍ نوروز مناوان۔ نوروزک دسترخوان سجاوان۔ اتھ ٲسۍ یم ھفت سین ونان۔ کاشریو وونس ستھ سِن۔ سِن امہ کنۍ ز فارسی یس منز چھہ /س/ حرفک تلفظ سین ییلہ یہ واحد پاٹھۍ ورتاونہ ییہ، مگر گفتارس منز چھہ یہ سِن بولنہ یوان۔ اغلب چھہ اتی پیٹھہ چھہ ستھ سِنۍ شروع گومت۔ اگر دۅن بانس منز کھێن آسہِ ہے دپہن امس چھہِ زے سین (سِنۍ)۔
لہذا چھہ کاشر سێُن لفظ امی روایتہ تہ محاورہ پیٹھہ شروع گومت تہ امیک اطلاق روزمرہ کس کھینس پیٹھ سپدمت۔ واریاہن جاین چھہِ نہ چیزن مجموعی ناو ورتاوس منز۔ اوت تام آسہ ہن کاشرۍ ونان از کیا رونوہ؟ از رۆن ہاکھ، از رنۍ ہیند، بیتر۔ یمن ہند مجموعی ناو چھہ اتی پیٹھہ شروع گومت۔
یہ تہ ہیکہ محض اکھ اتفاقے ٲستھ۔


text:
کاشرِ شاعری ہند ساروے کھوتہ بوڈ تحلیقی ادب چھہ سانین کاشرین زنانن ہند یمو پننس دۅکھس منز کاشرِ ادبچ شروعات کرمژ چھیہ۔ کشیرِ ہند عوام چھہ پتھ کالہِ غربتس منز اوسمت، فصل اوس اتھہ مورتھ کاشتکارن ننہ یوان، شین ریتن وندہ آسنہ کنۍ اوس نہ کینہہ وۅپدان، (از کل تہِ چھہ سورے نیبرہ پیٹھے منگناون پیوان)۔ ییلہ پنجاب بیتر جاین خوشحالی آیہ کاشرۍ لگۍ وندہ کین شین ریتن اور کن محنت مزور ِگژھنہِ۔ کینہہ آیہ تتہِ تہِ قرضس منز بندی بناونہ، کینہہ رودۍ وری وادن تمنے جاین، کینہہ آیہ نہ واپسے، کینژو انہِ تورے زنانہ۔ یہ صورت حال اوس ٹریجک، سانہِ زنانہ، جوان زنانہ، آسہ پتھ پیمژہ، سانۍ لکہ شاعری، وژن شاعری اگر دھیان دتھ پرنہ ییہ، یہ داستان چھیہ پورہ تمن منز درج۔
یہ کتھ چھیہ نہ کانسہ نقادن سانہ وژن شاعری متعلق ونۍ مژ، نہ چھیہ امہ رنگہ وژن شاعری پیٹھ نظر تراونہ آمژ۔ یہ چھہ میہ پنن مطالعہ کاشرِ وژن شاعری ہند۔ امہ قسمچ شاعری یوس زنانو دۅکھس منز کرمژ چھیہ بنییہ یہندِ دۅکھہ کس اظہارس سیتۍ سیتۍ یمن ہند شفا۔ شاعری کتھہ پاٹھۍ چھیہ پننہ محدود دایرہ منزہ نیرتھ اکھ بوڈ کارنامہ بنان، امچ مثال چھیہ یہ لکہ شاعری۔ یتھہ پاٹھۍ گیہ یہ وارہ وارہ اکھ شعری ٹرینڈ بنتھ تہ لگۍ سانۍ مرد تہ امی طرزچ شاعری کرنہ۔ یہ چھہ کاشرِ شاعری ہند زبردست گۅڈنیک تخلیقی دور۔ اسہ پزہ نہ یہ شاعری نظرانداز کرنۍ، صرف امہ موکھہ ز اسہ چھیہ یہ لوژ باسان، یہ شاعری ایپریشیٹ کرنہ خاطرہ چھیہ اکھ اکھ باتھ سنتھ پرنچ ضرورت۔
اتھ متعلق چھس بہ واریاہ کالہ پیٹھہ اکھ مضمون لیکھن یژھان مگر اکھ چھہ نہ میہ مضمون لیکھنی تگان، بییہ چھیہ نہ فرصت۔ سانہ لکہ شاعری ہند تخلیقی کردار (لکہ شاعری ہند تخلیقی کردار، رحمن راہی) چھہ نہ امہ کس معنہ ساویرس منز ۔ رحمن راہی چھہ ابہام تہ کثیر معنی ژھانڈتھ اتھ تخلیقی ونان، سہ ما آسہ بییہ کنہ روایتس منز تخلیقی آسنک مطلب، مگر سانہ لکہ شاعری ہند تخلیقی کردار چھہ یتھ کتھہِ منز زِ سانیو زنانو کتھہ پاٹھۍ چھہ اکھ ذاتی دۅکھ، بوڈ دۅکھ بناوتھ پیش کورمت تہ تہِ کرنہ اکھ بوڈ طبقہ شفایاب کورمت۔
صوفی شاعرن ہند سرمایہ چھہ نہ کاشرہ زبانی ہند تمام سرمایہ۔ تتھ منز چھہ واریاہ تکرار تہ تہ واریاہ بکواس تہ۔ مگر سانی لوکہ شاعری چھیہ نہ بکواس تتھ منز چھہ سون تواریخ، سانی دوکھ درد موجود۔ تتھ شاعری چھہ محبتہ چہ نظرہ وچھنک ضرورت۔


text:
پیچیدہ ماترا وزن ورتاون واجنٮن زبانن منز چھہِ سنسکرت، یونانۍ، لاطینی تہ کلاسیکل عربی شامل۔ کلاسیکل عربی یک عروض ووت اسہِ تام گوڈہ فارسی تہ پتہ ارود کنۍ۔ سانۍ شاعر یمن منز محمود گامی سندِ پیٹھہ مہجورس تام ساری شاعر شامل چھہِ، ہیکۍ تہ کلاسیکل عربی عروضکۍ تم وزن بہتر پاٹھۍ ورتٲوتھ یم پیچیدہ ماتراہن پیٹھ مبنی چھہِ، کینژھا زبانۍ ہندِ مزازہ کنۍ تہ کینژھا ہیجلۍ عروض ورتاونہ کہ عادتہ کنۍ۔ مگر عربی فارسی عروضکۍ تم وزن، یم بنیادی طور ہیجلۍ وزن چھہِ، ورتاونس منز آیہ نہ یمن کانہہ مشکل پیش۔ مہجورنہِ پتہ کیو جدید شاعرو ورتاوۍ پیچیدہ ماترا وزن اکتسابی طور نسبتا کامیابی سان۔
کلاسیکل عربی عروضکۍ وزن چھہِ پیچیدہ ماترا وزن، امہِ کنۍ تکیازِ یمن منز چھیہ ماترا گنتی علاوہ، پدین اندر ماتراہن ہنز ترتیب تہ ترکیب تہِ آہنگ خاطرہ اہم۔ گوٚو یمن وزنن منز چھہ آہنگک دوٚگن معیار ورتاونہ یوان۔مثلا کلاسیکل عربی عروضس منز چھہ اکھ شراہ ماترا وزن یس یتھہ پاٹھۍ چھہ:
22121 22121 = 16 ماترا
یمہِ ترتیبہ یم ماترا اتھ وزنس منز یوان چھہِ، تمہ منزہ چھیہ یہنزاکھ خاص دہراونہ ینہ واجینۍ تنظیم ننۍ نیران۔ یوٚت تام نہ ماتراہن، یا ہیجلین یا تاکیدن ہنز اکھ خاص ترتیب قایم گژھہِ تہ سۅ وزنس منز دہراونہ یی، توٚت تام چھہ نہ پدین ہند کانہہ جواز۔ اسہِ وچھ پتمین صفحن پیٹھ اردو پریژھہِ تہ لل واکھس تہ رفیق رازنس کلامس منز چھیہ نہ ماتراہن ہنز کانہہ مخصوص ترتیب قایم گژھان تکیازِ پریتھ مصرعس منز چھیہ ماتراہن الگ ترتیب، لہذا چھہ نہ تمن منز پدین ہند کانہہ جواز۔ تمن منز چھہ ماتراہن ہند کل تعداد سادہ آہنگ پیدہ کران۔ مگر پیٹھمس کلاسیکل عربی وزنس منز گژھن تعدادہ کنۍ16 ماترا آسنہ علاوہ تم ماترا پیٹھمہِ مخصوص ترتیبہ منز واقع سپدنۍ۔ یم ماترا ہیکن دۅن دہراونہ ینہ والین پدین منز تقسیم سپدتھ: 22121 /22121 یم پدۍ چھہِ عروضس منز مفاعلاتن مفاعلاتن کیو ارکانو (افاعیل) سیتۍ ظاہر کرنہ یوان۔
مفاعلاتن پدکۍ ماترا ہیکوکھ اسۍ ِ یتھہ پاٹھۍ سمجتھ۔ یہ ٹیبل گوو غلط فارمیٹ۔ پٔرو کھوورِ پیٹھہ دچھُن کن۔
یتھ عربی بحرس منز یہ پوٚد ورتاونہ یوان چھہ تتھ چھہِ بحر جمیل ونان۔ یہ چھہ نہ کاشرس منز زیادہ ورتاونہ آمت، حالانکہ کاشرس آہنگس چھہ سیٹھا براہ۔ اگر ورتاونہ تہِ آمت چھہ تہ ژۅن پدین ہنزِ شکلہِ منز۔ عبدالاحد آزادن چھہ یہ پوٚد خاص کر تمن نظمن منز ورتوومت یمن منز شکوہ تہ گراوہ چھیہ ۔ پیٹھمس مخصوص وزنس پیٹھ (جمیل مربع سالم) چھن اکھ بٲتھ "نغمہ بیداری” ناوہ لیوٚکھمت یمکۍ کینہہ بند یم چھہِ:
حقیقتک رنگ دواں حبابس
مشک ملاں کاغذی گلابس
کران بدنام انقلابس
ہیواں تھوُن پردہ آفتابس
یہ دلبری چھا ستمگری چھا
یہ رہزنی چھا یہ رہبری چھا
چھہ سور ملۍ ملۍ چھوان نورس
فریب غیبک دواں حضورس
خودی وناں نخوتس غرورس
تھیکان فرعون کوہ طورس
یہ دلبری چھا ستمگری چھا
یہ رہزنی چھا یہ رہبری چھا
اسۍ کرو گۅڈنکہ بندچ تقطیع یتھہ پاٹھۍ۔ یہ ٹیبل گوو غلط فارمیٹ۔ پٔرو کھوورِ پیٹھہ دچھُن کن۔:
(1)یمہ تقطیع منزہ چھہ یہ ظاہر زِ فارسی عربی چھہ آہنگک دوٚگن معیار ورتاوان: ماترا تہ تمن ہنز پدۍ بندی۔
(2) کاشرس منز چھہ نہ عام طور رنگ یا یتھے پاٹھۍ منز، بند، اند بیترِ لفظن ہند /ن/ مصمتہ گنزرنہ یوان، بلکہ چھہ یہ مصوتہ چہ کھونکھنیارچ نشانی ماننہ یوان۔ لہذا چھہ نہ یہ اکثر ماترا گنزراونہ یوان۔ (3) دوان، ملان، کران، ہیوان، بیترِ لفظن ہند پتم نون چھہ اختیاری طور یا مصمتہ گنزرنہ یوان (اعلانیہ نون) یا صرف مصوتک کھونکھنیار، یتھ نون غنہ ونان چھہِ۔
محمود گامی سندِ پیٹھہ مہجورس تام چھہِ تمام شاعرن تم وزن پھٹان یمن منز زہ لۅکچہ ماترا اکس خاص جایہ پوٚتس پتھ یوان چھیہ۔ ماتراہن ہنز یہ مخصوص ترتیب چھیہ نہ کاشرس مزازس (لیہ) سیتۍ واٹھ کھیوان۔ یہ ٲس سۅ بصیرت یمیک اظہار امین کاملن مختلف جاین کوٚرمت چھہ، خاص کر "شعرن منز وزنہ پھیرہ” مضمونس منز۔ مثالہ پاٹھۍ نمون یہ وزن: مفعول مفاعیل مفاعیل مفاعیل فعولن۔ امیک ماترا تعداد تہ تمن ہنز ترتیب چھیہ یہ۔ یہ ٹیبل گوو غلط فارمیٹ۔ پٔرو کھوورِ پیٹھہ دچھُن کن۔:
اتھ وزنس منز چھہِ زہ ماترا، زہ ماترا پتہ اکھ ماترا، اکھ ماترا یوان۔ ییتہِ نس ییتہِ نس اکھ ماترا اکھ ماترا پوٚتس پتھ یوان چھیہ، تتہِ نس چھہ اکثر سانین شاعرن وزن پھٹان۔ تتہِ نس چھہ اکثر اکھ ماترا اکھ ماترا بجایہ زہ ماترا اکھ ماترا گژھان۔ یہ چھہ نہ صرف اکس شاعرس گوٚمت بلکہ محمود گامی سندِ پیٹھہ مہجورس تام تہ تس یور کن تہِ چھہ اکثر شاعرن ہند یۅہے حال یم نہ یہ وزن اکتسابی طورشعوری کوششہِ ورتاوان چھہِ۔ یہ زہ ماترا پتہ اکھ ماترا اکھ ماترا لے چھیہ نہ کاشرین شاعرن کاپہِ یوان۔ مگر ییلہ اسۍ یم شعر عروضی گز گتی لاگنہ ورٲے پران چھہِ، اسہِ کیازِ چھہِ نہ یم بیہ آہنگ باسان؟ تمیک وجہ چھہ زِ یوٚدوے یم پیچیدہ ماترا وزنہ حسابہ پھٹان چھہِ یعنی یہندس کل ماترا تعدادس ہریر یا چھۅنیر گژھان چھہ تہ یہنز ماترا ترتیب درہم برہم گژھان چھیہ، یم چھہِ کاشرِ ہیجلۍ عروضہ مطابق برابر یوان۔ چونکہ سانۍ زبان چھیہ بنیادی طور ہیجلیو سیتۍ (ماترا سیتۍ نہ) وقفہ مینان، لہذا چھیہ نہ آہنگس سانہِ خاطرہ کانہہ فرق پیوان۔ وچھو رسول میرنہِ اکہ غزلکۍ ماترا تہ ہیجلۍ اکس اکھ مقابلہ۔
امہِ وزنہ علاوہ بییہ زہ فارسی وزن یم اکثر کاشرین شاعرن پھٹان چھہِ، چھہِ یم:
مفتعلن مفاعلن مفتعلن مفاعلن
2112 2121 2112 2121
فاعلاتن فعلاتن فعلاتن فعلن
2212 2211 2211 211
یمن وزنن منز تہِ چھہ اکھ ماترا اکھ ماترا اکھ اکس پتہ یوان یس کاشرِ لیہ سیتۍ مطابقت چھہ نہ تھاوان۔ ظاہر چھہ پیچیدہ ماترا وزن چھہ نہ تتھہ پاٹھۍ لچکدار یتھہ پاٹھۍ ہیجلۍ وزن چھہ خاص کر کاشرِ کہ خاطرہ۔ یمن پیچیدہ ماترا وزنن منز گژھہِ برابر ماترا تعداد آسُن۔ ماتراہن ہند ہریر یا چھۅنیر چھہ یمن ہند وزن ڈالان تہ یمن ہنز مخصوص ماترا ترتیب تہِ درہم برہم کران۔ یمن ہنز ماترا ترتیب تہِ گژھہِ کُنی آسنۍ۔ ہیجلۍ وزن چھہِ امہِ رنگہ لچکدار۔ کاشرس چھہ ہیجلۍ وزن اس لئے براہ آمت تکیازِ کاشرِ زبانۍ منز یۅس لچک تمن ہیجلین منز چھیہ یمن ہندس اندس پیٹھ ہلکہ مصوتہ چھہِ تتھ چھہ ہیجلۍ وزن بہتر پاٹھۍ ساتھ دوان۔
ہیجلۍ وزنن تہ ماترا وزنن، ماترا وزنن تہ پیچیدہ ماترا وزنن، ہیجلۍ وزنن تہ پیچیدہ ماترا وزنن درمیان چھیہ اتفاقی برابری ممکن تکیازِ ماترا تہ ہیجلۍ چھہ نزدیکی تصور۔ ییتہِ اکھ ہیجل اکہ کھۅتہ زیادہ ماتراہن برابر ہیکہ ٲستھ تتہِ ہیکہِ اکھ ہیجل اکس ماترا برابر تہِ ٲستھ۔ پیچیدہ ماترا عروضچ اکھ خاصیت چھیہ یہ زِ یہ چھہ ہیجلۍ تہ سادہ ماترا وزن تہِ شامل کران یمہِ کنۍ یہ "وۅپر” ٲستھ تہِ سانین زبانن ہندِ خاطرہ "لگہار” چھہ۔ ہیجلۍ وزنک تعلق اوس سانین واکھن تہ وژنن سیتۍ، اگر یم صنف زانہہ کالۍ سٲنس ادبس منز دوبارہ لیکھنہ آیہ تہ سانہ عصری شعرہ اظہارک وسیلہ بنییہ، ممکن چھہ پیچیدہ ماترا وزن یکسر مشرٲوتھ ما ییہ ہیجلۍ عروض دوبارہ بارسس۔ یوٚت تام نہ یہ سپدِ یمیک سیٹھا کم امکان چھہ، توٚت تام روزِ ہیجلۍ عروض کینژن مخصوص وزنن ہندس صورتس منز پیچیدہ ماترا عروضس تٲبیا۔


text:
نذیر آزاد
پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے لگان بلکہ چھہ سہ امہ کہ ذریعہ پننہ ادبی روایژ ہندس کُنہِ لہجس یا طرزس سٍتۍ پنن تعلق تہِ ظاہر کران۔ میر تقی میرس سٍتۍ چھہ کٲتہو شاعرو تہندِ طرزہ کہ حوالہ تعلق ظاہر کوٚرمت تہ یتھہ کنۍ چھکھ میرہ سند بجر بیان کرنس سٍتۍ پنن پان تہِ مۅلہ نوومت۔ یۅہے حال چھہ رسول میرس سٍتۍ تہِ کاشریو شاعرو روا تھوومت۔مثالہ دنچ ضرورت چھیہ نہ تکیازِ رسول میرس پیٹھ لیکھنہ آمتین مضمونن منز چھہِ مہجورہ سندِ پیٹھہ رسا جاودانی یس تام یتھۍ شعر یسلہ پاٹھۍ دنہ آمتۍ ۔ حالانکہ تنقیدک تقاضہ چھہ یہ زِ مہجور تہ باقی شاعر ن ہنزِ شاعری منز گژھۍ رسول میرنہِ شاعری ہندۍ عناصر تلاش کرنہ ینۍ ۔ مگر تمہِ برونہہ چھہ یہ ضروری زِ رسول میرنۍ تم شعری خواص گژھن وچھنہ ینۍ یمو سہ سانہ شعری روایتک اہم پڑاو بنوومت چھہ۔چنانچہ اردو زبانۍ منز پنن پان میرہ سند وارث ثابت کرنہ خاطرہ کرۍ شاعرو کبھو ،کسو تہ ٹک ہوۍ الفاظ استعمال یا زیادہ کھۅتہ زیادہ ووٹُکھ پننس تخلصس سٍتۍ میر جی یک "جی” لاحقہ۔ یا اگر زیادے نزدیک گژھنچ کوشش کٔرکھ تیلہ گنڈِکھ ودنکۍ تہ رونکۍ مضمون۔ رسول میرسند وارث بننہ خاطرہ تہِ کٔر نہ سانیو شاعروکانہہ سنجیدہ کوشش۔ زیادہ کھۅتہ زیادہ رلووکھ میرہ سنزِ شاعری ہندین دوپستانن سٍتۍ پننہ شاعری ہند سپستان تہ دراے یۅہے ہوسناکی ہند شربت مۅلہ ناونہِ وانہ پتہ وانہ۔ نہ ہیکۍ تم رسول میرن شاعرانہ مقام بدِ کٔڈتھ تہ نہ ہیکۍ تمہِ طرزِ اظہارہ نِشہ کانہہ فایدہ تُلِتھ یمیک آگر سۅ فارسی تہ اردو روایت چھیہ ، یمیک رسول میر اہم پڑاو چھہ۔
خیر یہ آیہ مطلعہ ہسے منز سخن گسترانہ کتھ۔مدعا چھہ یہ زِ نٔوس شاعرہ سند کانسہِ پرٲنس شاعرس خراج عقیدت پیش کرُن چھہ دراصل تتھ طرزس سٍتۍ پنن شاعرانہ اظہار لرِ تھاوُن یُس امس پرٲنس شاعرہ سند مخصوص طرزچھہ ۔شہناز رشید ن تہِ چھہ پننس اکس شعرس منز یژھی تعلی سٍتۍ پنن شعری تعلق غالبس سٍتۍ ظاہر کوٚرمت۔شعر چھہ ۔ ” جی خوش ہوا ہے راہ کو پُر خار دیکھ کر ”
بس غالبن یہ مصر ہ پٔرتھ پرۍ زِ میانۍ شعر
یمہ برونہہ زِ اسۍ وچھو زِ غالبس تہ شہنازس درمیان کُس شعری رشتہ تہ ہم آہنگی چھیہ یہ وچھن چھہ ضروری زِ شہنازن کتھ بنیادس پیٹھ چھیہ پننۍ شاعری غالبہ سنزِ روایژ سٍتۍ رلٲومژ۔غالبہ سندس شعرس منز چھیہ مشکل پسندی بجرک وجہ ماننہ آمژ تہ شہنازنہِ مطابق چھیہ تہنز شاعری مشکل پسندی ہندس زمرس منز یوان۔ چناچہ پرٲنس تہ نٔوس شاعرس درمیان چھہ اتباع برونہہ، شاعرتہ پرن والۍ سند رشتہ آسان۔ ییلہ نوۍ شاعرن کانسہِ پرٲنس شاعرہ سند کلامہ تنقیدی نظرو وچھمت آسہِ ادہ ہیکہ سہ تمہ تصورِ شعرچ نشاندہی کٔرتھ یُس تہندِخاطرہ راہبر تہ رہنما بنہِ۔چونکہ شاعرہ سند تہ قاری سندرشتہ چھہ محمد حسن عسکری ین یونگہ (Yung) سند حوالہ دِتھ ویژھنوومت۔یونگ چھہ ونان زِ دۅن بٲژن (میاں بیوی) منز چھہ اکھ (container)تہ بیاکھ (contained) ۔ گۅڈنکۍ سنز شخصیت چھیہ تیژ پیچیدہ آسان زِ اتھ منز دوٚیمس شخصہ سند مدغم گژھنہ باوجود چھہِ اتھ کینہہ خانہ توتہِ خالی روزان۔مکمل آسودگی چھہ یمن خانن ہند پُرنہ یُن ضروری ۔اوہ مۅکھہ چھہ اکس پھٲلُن تہ اکس مۅژن پیوان۔ یۅہے تعلق چھہ شاعرس تہ پرن وٲلس درمیان۔مگر میانہ خیالہ چھیہ نہ شاعرس بذاتِ خۅد مۅژنچ ضرورت بلکہ چھیہ ضرورت یمہ کتھہِ ہنز زِ قاری پھٲلاوِ پننس ذہنس تتھ حدس تام یُتھ سہ شاعرہ سندین پیچیدہ تجربن تہ تہندس اسلوبس کۅم ہیکہِ کٔرتھ۔ ییلہِ دۅن شاعرن درمیان گۅڈہ یہ رشتہ پیدہ سپدِتہ دوٚیم کرِ گۅڈنکس ذہنی طور احاطہ، ادہ ہیکہِ دوٚیم گۅڈنکۍ سندس اسلوبس یا طرزس پاننٲوتھ۔ وۅنۍ اگر دوٚیمہِ سند ذہنی آب و ہوا اتھ غیر موافق آسہِ تیلہ روزِ یہ تقلید یا اتباع کینژن لفظن ہندس استعمالس تامے محدود ۔سوال چھہ یہ پیدہ سپدان زِ شہناز رشید چھا گۅڈہ بہ حثیت قاری غالبہ سندس طرزس نکھہ ووتمت تہ پتہ کتھ حدس تام چھ امۍ یہ طرز پننس ذہنی آب و ہواہس سٍتۍ ہم آہنگ کوٚرمت۔یمن دۅنونۍ سوالن ہندجواب ہیکہ شہناز رشیدنۍ شاعری یٲژ فراہم کٔرتھ۔
عام پاٹھۍ چھیہ غالبہ سنز مشکل پسندی تہنزِ فارسی دانی تہ اسلوبس منز امی فارسی آمیزی ہندِس پوٚت منظرس منز وچھنہ یوان۔غالبہ سندِ امہ طرزِ بیانک (اضافتہ وول)نقل آو یسلہ پاٹھۍ کرنہ مگر غالبس تہ تہندین خوشہ چینن درمیان رود توتہِ اکھ حدِ فاصل۔غالبہ سنز مشکل پسندی آیہ تہندین یتھین شعرن ہندس تناظرس منز وچھنہ۔
شمار سبحہ مرغوبِ بتِ مشکل پسند آیا
تماشاے بہ یک کف بُردنِ صد دل پسند آیا
یتھۍ ہوۍ شعر چھہِ اسہِ دیوانِ غالبس منز نظرِ گژھان ۔ یم چھہِ اضافتہ واجنین ترکیبن پیٹھ مشتمل یا چھہِ یمن منز نم نمتھ (۹۹)فیصد فارسی الفاظ استعمال کرنہ آمتۍ ۔یتھۍ شعر وچھتھ آس مبہم گو تہ بعضے مہمل گو شاعر تہِ وننہ ۔ حالانکہ یتھین شعرن منز چھہ نہ ابہام (یمچ وضاحت برونہہ کُن کر نہ ییہ) تہ نہ چھہ اہمال(مہمل گو یی۔بے معنی کلامہ ونُن)بلکہ چھہ اتھ منز اشکال۔یعنی یتھۍ شعر چھہِ سمجنۍ مشکل ییتس کالس نہ قاری لفظن ہندۍ معنی زانان آسہِ یا شعرک پوٚت منظر پتاہ آسیس مثلا کاغذی ہے پیرہن۔۔۔ اتھ مقابلہ مثلا یم مصرعہ چھہِ بظاہر سہل:
دلِ ناداں تُجھے ہوا کیا ہے
ابنِ مریم ہوا کرے کوئی
یہ تہِ آو وننہ زِ یم چھہِ غالبہ سنزِ عمرِ ہندِ ٲخری حصک کلامہ ییلہ تمۍ گنجلک، دقیق تہ فارسی آمیز "گوٚب بیان” ترک کوٚر تہ لوگُن میر سندس طرزس منز کلامہ ونُن۔حالانکہ مالک رام سند ونن چھہ زِ غالبہ سنز ہ اکثر غزلہ یمو غالب پزی غالب بنوو چھیہ تہنزِ جوانی ہنزہ، نہ زِ تمہِ زمانہ چہ ییلہ تم "مشکل پسندی” ترک ٲس کرمژ۔
چناچہ شہنازرشیدنس کلامس منز چھیہ نہ اسہِ امہ لحاظہ مشکل پسندی نظرِ گژھان زِ نہ چھہ یہ فارسی آ میز تہ نہ چھیہ اتھ منز زبانۍ ہنز کانہہ پیچیدگی۔حد چھہ یہ زِ شہنازنس کلامس منز چھیہ اضافتہ واجنہِ کژتام ترکیبے نظرِ گژھان۔اتھ سلسلس منز چھیہ محمدیوسف ٹینگ سنز یہ کتھ بر حق زِ شہناز رشیدنۍ زبان چھیہ "تتھ حدس تام دۅہ دِشچ خصلتھ تہ پرزنتھ تھاوان زنتہِ چھہِ اسۍ یہ زٲنہ کدل وۅکھلۍ تران تران بوزان "۔گویا کہ شہنازنۍ زبان چھیہ روز مرہ ہچ زبان تہ امہ لحاظہ چھہ شہناز رشید میرس پتہ پتہ پکان تہ فارسی آمیز زبان نہ ورتاونہ کنۍ چھہ نہ شہناز رشید غالبنہ مشکل پسندی ہنز وتھ اپناوان۔مگر میانہ خیالہ چھیہ یہے ‘زٲنہ کدلۍ زبان’غالبس تہ شہنازس درمیان اشتراکک سبب۔
سارنی بڈین شاعرن ہندۍ پاٹھۍ چھیہ غالبس تہِ یہ خصوصیت زِ تہند کلامہ بار بار پرنہ باوجود چھیہ امچ تازگی برقرار روزان۔وجہ چھہ یہ زِ پریتھ نوٚو زمانہ چھہ پرانین شاعرن پننیو میعارو مطابق وچھان ۔مثلاً غالبہ سند یہ شعر ۔
آگے آتی تھی حالِ دل پہ ہنسی
اب کسی بات پر نہیں آتی
یہ ا وس اکہ وقتہ مایوسی تہ قنوطیتک شعر ماننہ یوان۔وننہ اوس یوان زِ اتھ منز نہ چھہ کانہہ استعارہ تہ نہ کانہہ پیکر بلکہ چھہ لۅتین لفظن منز پامال مضمون گنڈنہ آمت۔مگر اچانک باسیوو زِ برونہہ (آگے) اوس اسنُک و جہ دلک حال، تہ امہ لحاظہ چھہ اتھ منز طنز تہِ موجود تہ وۅنۍ (اب) چھہ نہ اسنہ خاطرہ کُنہِ وجہک ضرورت تکیازِ وۅنۍ چھہ ہنگہ منگہ تہِ اسن یوان تہ امہ لحاظہ چھہ یہ ذہنی فتورک مضمون۔امہ ہر یمانہ چھہ نہ یہ تہِ شعرہ منزہ ننان زِ یہ حالتھ چھا متکلمہ یا شاعرہ سنز ، کِنہ کانسہِ تریمس شخصہ سنز، کِنہ پور ہ سماجچ یتھ متعلق شاعر کتھ چھہ کران۔ در اصل چھیہ یہ صورتِ حا ل شعر س منزموجود ابہامہ سٍتۍ پیدہ سپدتھ ہیچمژ زِ شعرس منز چھیہ غیر یقینیت، غیر قطعیت تہ اکھ پیچیدہ تناو، تہ یہ صورتِ حال پیدہ کرنہ خاطرہ چھیہ نہ غالبن ثقیل زبانۍ کٲم ہیژمژ تہ نہ استعارس تہ پیکرس بلکہ چھہ یتُھ صورت حال ظاہر کرنہ خاطر ہ ابہام بہترین تہ موثر طریقہ۔
یتھہ کنۍ ہیکوؤنتھ زِ غالبہ سند کلامہ چھہ نہ مشکل بلکہ چھہ مبہم۔تہ ابہام پیدہ کرنہ خاطرہ چھیہ تمۍ صورت حالہ موافق زبان استعمال کرمژ۔ یتنس نازک خیال باوان چھہ تہ تتنس چھہ بظاہرتجریدس تہ پیچیدہ زبانۍ کٲم ہیوٚان تہ یتنس شاعرانہ چالاکی (poetry of wit) ہند اظہار چھُس کرُن تتنس چھہ بظاہر لۅتین، سادہ تہ روز مرہ کین لفظن کٲم ہیوان۔تہ یم سٲری ژھل تہ ول چھہِ پریتھ قراتس پیٹھ پرن وٲلس نوین انکشافن ہنز زان فراہم کران۔ امہ لحاظہ چھہ ٹینگ سند یہ ونُن صحیح زِ "گۅبہِ بیانک دولہ بور” نہ تلنہ باوجود ہیکہ تازہ شعر پرن وٲلس پانس کُن پھرتھ۔ مگر ٹینگ سند یہ ونُن زِ شہنازرشیدن یہ کلامہ چھہ غیر مبہم تہ ابہامس "کاژہ وُنل” ونُن چھہ نہ حقیقت۔ وجہ چھہ یہ زِ سہل ممتنع ہک شعر تہِ ہیکہ مبہم تہ لطیف ٲستھ تہ نہایت عربی ؍ فارسی آمیز (گۅبہِ بیانہ وول) شعر تہِ ہیکہ ابہامہ تہ لطفہ نشہ عاری ٲستھ یتھہ کنۍ اسۍ اکثر اردو قصیدن منز وچھان چھہِ زِ یمن منز چھیہ معنی ہچ یک رنگی۔ ابہام ونو نہ گوٚبس بیانہ وٲلس کلامس بلکہ ونو تتھ کلامس یُس پٔرتھ قاری سندس ذہنس منز سوالات وۅتلاوِ ۔ ابہام ونو شعرس منز موجود مختلف تہ متضاد معنین تہِ یم بہ یک وقت شعر کہ متنہ منزہ بر آمد ہیکن سپدتھ۔مثلاً غالبہ سند یہ شعر۔
کوئی دن گر زندگانی اور ہے
ہم نے اپنے جی میں ٹھانی اور ہے
شمس الرحمان فاروقی سند ونُن چھہ زِ امہ شعرچ تشریح کران چھہ پانہ غالب لیکھان زِ ‘اتھ منز چھہ نہ کانہہ اشکال۔یم لفظ چھہِ تمے چھہِ معنی تہِ ۔شاعر کیازِ ونہِ کٲنسہِ میہ کیاہ چھہ ارادہ۔شہر ہ نیبر بناوِ پینڈ (تکیہ) تہ بیہیہ فقیرن ہندۍ پاٹھۍ یا ژلہِ پردیس۔’ امہ شعرہ منزہ چھہِ یمو سوالو علاوہ بییہ تہِ کینہہ سوال وۅتھان ۔
متکلم کیازِ چھہ زندگی نشہِ نا امید؟ نا امیدی پتہ کمۍ چیزن کٔر اہندس دلس منز بییہ کینژس کالس زندہ روزنچ وۅمید پیدہ ؟ گر (اگر) لفظک شرط کیازِ ہ چھہ تھاونہ آمت؟ تہ ٲخرس پیٹھ کیاہ چھہ متکلم سند ارادہ۔
چناچہ شہنازرشید نہِ شاعری منز تہِ چھہ ابہام سیوٚد سادہ تہ بظاہر لۅتین لفظن ہندِ استعمالہ سٍتۍ پیدہ گوٚمت ۔اکہ طرفہ معنی آفرینی پیدہ گمژ یتھہ کنۍ پروفیسر راہی ین اشارہ کوٚرمت چھہ تہ دوٚیمہ طرفہ چھہِ متضاد تہ پیچیدہ صورتِ حال برونہہ کُن یوان۔مگر یہ تہِ چھہ پزر زِ شہنازرشیدن ذہن چھہ نہ اتھ سلسلس منز تیوت پھہلتھ ہیوٚکمت زِ سہ ہیکہِ پیچیدہ خیالن یا تجربن تکمیل شدہ لسانی اکائی بنٲوتھ۔ چناچہ ابہامچ ضد چھیہ وضاحت تہ تفصیل مگر غالب چھہ پننہِ شاعری خاطرہ تفصیلہ بجایہ ابہام پسند کران۔
میرے ابہام پہ ہوتی ہے تصدّق توضیح
میرے اجمال سے کرتی ہے تراوش تفصیل
مگر اتھ ونو غالبہ سنز بد قسمتی زِ تہندس ابہامس آو مہمل گویی وننہ تہ اتھۍ ناقدری کُن وچھتھ پیوٚو تس ونُن۔
گر نہیں میرے اشعار میں معنی نہ سہی
چناچہ ابہام چھہ یا تہ علامژ ہندِ استعمالہ سٍتۍ پیدہ سپدان نتہ سوالہ سٍتۍ ۔ مثلاشہنازنس یتھ شعرس منز چھہ نہ بظاہر سوال مگر "کوت” لفظکۍ استعمالن چھیہ اتھ منز استفہامی کیفیت پیدہ کٔرمژ۔
اکھ گداگر زِ رنیٲمت چھہ ہلم تام یمس
کوت مشکل چھہ تمس توٚملہ مۅچھین رٲچھ کرنۍ
بظاہر چھہ لفظ ‘کوت’ شعرس منز شدت پیدہ کرنہ خاطر ہ استعمال کرنہ آمت یعنی ہلمہ کہ رٕننہ کنۍ چھیہ توٚملہ مۅچھین رٲچھ کرنۍ سیٹھاہ مشکل۔ وۅنۍ اگر یۅہے لفظ استفہام انکاری کس معنیس منز نمون تیلہ چھہ سوال وۅتھان زِ تس چھا توٚملہ مۅچھین رٲچھ کرنۍ مشکل تہ سوالہ کہ متنہ منزے چھہ انکارن معنہِ تہِ نیران زِ ہلم رٕننہ باوجود تہِ چھیہ نہ تمس توٚملہ مۅچھین رٲچھ کرنۍ مشکل۔ ہلم تہ توٚملہ مۅٹھ چھیہ علامژ۔ تۅملہ مۅٹھ اگر سرمایچ علامت مانو تیلہ چھہ معنہِ زِ سرما یس رٲچھ کرنۍ چھیہ مشکل تہ گدا گر سندِ خاطرہ چھہ نہ یُتھ کانہہ مشکل تہ یتھہ کنۍ چھہ یہ توکلک مضمون بنان۔ وۅنۍ اگر ‘کوت’شدتہ کس معنیس منز نمون تیلہ چھہ یہ نارسایی ہند مضمون ۔وچھتو وۅنۍ یم کینہہ شعر یہند استفہام نوین نوین تہ مخالف معنین زایت چھہ دوان۔
چھہ کیاہ یہ راز سیاہ شب وچھتھ تہِ چھُکھ پرزلان
پرژھان آسہِ لۅتی گاشہ تارکس یہ زمین
ورۍ یہ وادن وجارہ براندس نش
روزِہے ما گلاب تھٕر موجود
کُس شُہل یارہ بل کٲج وقتس پھوٚرس
شہسوارس گوٚمت کیازِ ابلق مشتھ
یم شعر چھہِ نہ علمس منز کُنہِ قسمک ہریرکران تہ نہ چھہِ کانہہ انکشاف کران۔ بلکہ چھہِ یم بذاتِ خود سوال تہ یم چھہِ قاری یس پانس سٍتۍ آوراوان۔مثلاً اگر گۅڈنکس شعرس نحوی سطحس پیٹھ سنو تیلہ چھہِ امہ منزہ یم سوال وۅتھان۔
۱۔ اے تارکہ سہ کس راز چھہ ژ یہ منز یُس وُچھتھ ژہ پرزلان چھکھ؟
۲۔اے تارکہ ژہ کُس راز چھکھ وچھان یمہ سٍتۍ ژہ پرزلان چھکھ؟
۳۔ اے تارکہ سہ کس راز چھہ یُس وُچھنہ باوجود ژہ پرزلان چھکھ؟
۴۔ ژے کُس رازِ سیاہ شب وُچھتھ؟ ۔۔۔۔۔الخ۔۔۔۔۔۔۔۔۔
یتھے کنۍ چھہ دوٚیمس شعرس منز لفظ ‘ما’ واریاہ سوال تلان ۔ اکھ چھہ استفہام انکاری۔اتھ منز چھہ دعوی تہ دلیٖل۔یعنی یہ چھہ نہ ممکنے زِ وُجارہ براندس پیٹھ ہیکہِ گلابہ تھٕر موجود روزتھ۔ ونۍ اگر ‘ما’ شاید کس معنیس منز نمون تیلہ چھہ مفہوم یہ زِ یہ اوس ممکن زِ گلابہ تھٕر ما روزِہے براندہ وجارہ گژھنہ باوجود تہِ ورۍ یہ وادن موجود۔یتہِ چھِہ امہ سٍتۍ ذیلی سوال وۅتلان۔تیلہ کُس وکانہ گوٚو گلابہ تھرِ زِ براندہ وجارہ گژھنہ برونہے گیہ یہ پانہ وجارہ یا ہرییہ۔ممکن چھہ گلابہ تھرِ ہندس دلس (اگر اسۍ یہ دلچ علامت مانو)منز گوٚو موتُک خوف تہ ہرییہ۔ممکن چھہ یہ ژٔٹ کٲنسہِ ظالمن وغیرہ۔وجارہ براندہ تہ گلابہ تھٕر چھیہ پانہ علامتہ تہ یم تہِ چھیہ ابہامہ کین پردن ژھایہ تہ ضروری چھہ نہ زِ دۅن پرن والین آسہِ یمن ہندس معنیس پیٹھ اتفاق۔
شہناز رشیدن اگر ابہامک طرز غٲلبس نشہ ہیوٚچھمت چھہ تیلہ ہیکو یہ ؤنتھ زِ سہ چھہ غٲلبہ سندس تتھ ذہنی جغرافیاہس نزدیک وٲتتھ ہیٚوکمت یمۍ نہ مشکل پسندی کُن راغب کوٚر ۔چناچہ غٲلب اوس وہمہِ صدی ہند شاعر تہ وُہم صدی ٲس بذاتِ خۅد اکھ بوٚڈ بارہ سوا ل ‘ قدرن پیٹھ سوال، پژِھہِ پیٹھ سوال’۔ حد چھہ یہ زِ پننس پانس پیٹھ سوال وتھۍ اتھۍ صدی منز ۔یۅہے وجہ چھہ زِ غٲلب چھہ نقادن ہنزِ نظرِ (مثلاً فاروقی ،شمیم حنفی، وغیرہ) منز وُہمہِ صدی ہند استعارہ۔تس شاعرہ سندس استفہامی ذہنس کُس ہیکہ سوال تُلتھ یمۍ سندِ دیوانک گۅڈنیکے شعر چھہ بندس تہ خدایہ سندس رشتس متعلق سوال تلان۔ وُہمہِ صدی منز یم سوال تُلنہ آیہ تمن ہندۍ جواب چھہِ ونیک تام نہ صرف تشنہ بلکہ چھہ تمن منز مزید اضافہ تہ شدت یوان تہ یہے چھیہ جدید شاعری ہنز بٔڈ پہچان تہ شہناز چھہ کٲشرِ زبانۍ ہندیو جدید شاعرو منزہ اکھ تہ تس چھیہ پتاہ زِ وضاحتہ سٍتۍچھیہ شعرس منز یک رنگی پیدہ سپدان ییلہ زن ابہام چھہ شعرس تتھے کنۍ پیچیدہ بناوان یتھ کنۍ سون زمانہ پیچیدہ چھہ۔وضاحت کِتھہ کنۍ چھیہ شعرس بے لطف بناوان اتھ سلسلس منز چھیہ اکھ مثال پیش۔سودا سند شعر چھہ۔
سیہ چوری بدستِ آں نگارے نازنیں دیدم
بہ شاخِ سندلیں پیچیدہ مارے عنبریں دیدم
اتھ پیٹھ تُلۍ شیخ علی حزینن اعتراض زِ اتھ منز چھِہ ‘نازنیں دیدم’ تہ ‘عنبریں دیدم’ زاید الفاظ تہ یمو سٍتۍچھہ نہ معنیس منز کانہہ اضافہ گژھان۔یتے یوت نہ بلکہ چھہ ‘مارِ عنبریں’ عقلہِ لحاظہ نا ممکن تہ ‘دیدم’ لفظہ سٍتۍچھہ یہ شاعر سند ذاتی مشاہدہ یا فیصلہ بنان تہ یہ ژٹنہ سٍتۍ چھہ یہ اجتماعی تجربہ بنان۔حزینن بنوو یہ شعر یتھہ کنۍ۔
سیہ چوری بدستِ آں نگارے
بہ شاخِ سندلیں پیچیدہ مارے
اتھۍ صورتِ حالس چھہ غٲلب اجمال ونان تہ اتھ چھہ فاروقی لفظک جدلیاتی استعمال ناو دوان۔ سٲنس ادبی روایتس منز چھیہ مزکور تہ محذوفچ روایت۔مذکور گے شعرکۍ تِم لفظ یمو سٍتۍ کُنہِ تجربس/پیکرس/استعارس/سچویشنس کُن اشارہ کرنہ ییہ۔تہ مخدوف گے سۅ صورتِ حال یۅسہ نہ شاعرن آسہِ بیان کرمژ مگر یتھ تام پرن وول مذکورحصہ کہ مدتہ سٍتۍ واتہِ۔اتھ سلسلس منز چھہ اجمال اہم کردار ادا کران۔ مثلاً غٲلبہ سند یہ شعر۔
کو ئی ویرانی سی ویرانی ہے
دشت کو دیکھ کے گھر یاد آیا
ویرانی ظاہر کرنہ خاطرہ چھہ دشت بطور تشبیہہ استعمال کرنہ آمت تہ بظاہر چھہ گرس سٍتۍ تہِ یہے تشبیہہ دنہ آمژ ۔ تہ باسان چھہ زِ شعرس منز چھیہ رشتچ تہ گرچ ویرانی منز وجہہِ شُبہ۔مگر ویرانی ہنز چھیہ نہ دشتہ کہ حوالہ وضاحت میلان تہ نہ چھیہ گرہ کہ حوالہ یہ نظرِ گژھان۔امہ سٍتۍ میول یہ فایدہ زِ شعر بنیوو کثیر معنی وول۔دوٚیم معنی نیرِ یہ زِ دشتس منز چھیہ تژھ ویرانی زِ میہ پیوٚو گرہ یاد تکیازِ تتہِ چھہ آرام۔(یہ چھہ انسانی نفسیاتس منز زِ مصیبت وُچھتھ چھہ فرحتک زمانہ یاد پیوان) یتھہ کنۍ دراے مزکور تہ مخدوف کہ مدتہ سٍتۍ شعرس منز بہ یک وقت زہ معنی تہ تم تہِ متضاد۔وچھتو شہناز رشیدُن یہ شعر۔
وچھ زون یوکۍ پاٹھۍ دزان از تہِ کُنی زنۍ
شہنازہ میہ حیرتھ چھہ یمن خۅفتہ لرین پیٹھ
زونہِ ہند دزُن چھہ کنرکہِ وجہ سٍتۍ ۔یتھہ کنۍ چھہ یہ ہجرک مضمون۔مگر دوٚیمس مصرعس منز حیرتھ چھہ مذکور کٔرتھ پرن والۍ سندِ خاطر واریاہ کینہہ تراونہ آمت۔ خفتہ لٔر ہیکہِ سماجچ بے حسی تہِ ٲستھ یا یہ ہیکہِ شاعرہ سُند/پرن والۍ سند کانہہ ذاتی تجربہ تہِ ٲستھ۔امہ سٍتۍ ییہ خفتہ لرین ہنزعلامتی حثیت متعین کرنہ۔حیرتھ چھا زِ تم کیازِ چھہِ نہ زونہِ سٍتۍ دزان کنہ تم کیازِچھہِ نہ امہ کس نارس ژھیتہ کران۔ یہ چھیہ ابہامچ کار فرمایی تہ سوال وۅتلاونۍ چھِہ قاری سندس ذہنی استعدادس پیٹھ منحصر۔ وچھتو وۅنۍ ابہامہ کہ ڈیجرہ سٍتۍ کِتھہ کنۍ چھیہ شعرس منز یک رنگی پیدہ سپدیمژ۔
یام نیران چھہ نوٚن تاپہ ٹیوٚ کاہ کانہہ تہ تِتھُے
شینہ کۅہ تس، سہ وچھاں شینہ کۅہس براندس پیٹھ
‘یام’ استعمال کرنہ پتہ چھہ ‘تتھے’ غیر ضروری۔ ‘کانہہ’ تہِ چھہ زاید خاص کٔرتھ ییلہ ‘ تاپہ ٹیوٚکاہ’ وننہ آو۔ اگر صرف ‘تاپہ ٹیوٚک’ آسہِ ہے وننہ آمت تیلہ کرِ ہے ‘کانہہ’ تخصیسچ ضرورت پورہ۔ ‘ نوٚن’ تہِ چھہ کنہِ حدس تام غیر ضروری تکیازِ تاپھ چھہ تیلی تاپھ ییلہ سہ نوٚن آسہِ۔ ژھایہ منز چھہ سہ معدوم یعنی تمچ حثیت چھیہ نہ کہنۍ۔ ‘براندس پیٹھ ‘ چھہ نہ میانہِ خیالہ تُیتھ ردیف یمہِ سٍتۍ شعرکۍ لفظ کانہہ بھر پور استعارہ بنٲوتھ ہیکن۔ یعنی اتھ چھیہ نہ بظاہر کانہہ تِژھ خصوصیت یمہ سٍتۍ یہ شعرہ کین لفظن ہندِ خاطرہ ضروری چھہ۔’بالس پیٹھ’، ‘کوچس منز’، یا ‘گرس منز ‘ تہِ ہیکن امہِ بدلہ استعمال سپدتھ۔مدّعا چھہ یہ زِ تفصیلہ سٍتۍ ہیکہِ شعر کمزور بنتھ۔وۅنۍ اگر اسۍ یۅہے شعر یم غیر ضروری لفظ کٔڈتھ و چھون تیلہ چھہ امیک نثر یہ زِ ‘یتھے تاپہ ٹیوٚکانیران چھہ، سہ تہ شینہ کۅہ چھہِ اکھ اکس کُن وچھان۔’ شعر بنیوو مبہم تہ سوالات گیہ پیدہ ۔یہ چھا ہجر کنہِ، طنز کنہِ، خوشی، کنہِ کانہہ یار وغیرہ۔مثلاً یمن دۅن کردارن ہند اکھ اکس کُن وُچھن اگر خوشی ہنز علامت مانو زِ وندہ ژوٚل مگر سٍتی چھہِ اتھ سٍتۍ غمکۍ انسلاکات تہِ زِ شین گلہِ۔ شین گلن چھہ بظاہر خوشی مگر شینہ کوہہ خاطر چھہ یہ فناہک پیغام ۔اگر فناہک پیغام چھہ شعرس غمہ کس معنیس کُن نوان مگر قولِ محال نظرِ تل تھٲوتھ چھیہ یہ خوشی ہنز علامت زِ فنا سپدن چھہ عشقک معراج۔مثلاً فنا تہ بقا کتھہ کنۍ چھہ غٲلبن قولِ محالہ کہ ذریعہ ورتوومت۔
پرتوے خورسے ہے شبنم کو فنا کی تعلیم
میں بھی ہوں ایک عنایت کی نظر ہونے تک
وچھتو ابہامہ کس ڈیجرہ کس تناظرس منز شہنازن بیاکھ شعر۔
بلۍژیہ لۅکچارچہِ تم پرۍ یہ نِنے پانس سٍتۍ
کیازِ کُن زوٚن ژہ بہتھ زونہ شبس براندس پیٹھ
‘لۅکچارچہ’ لفظہ سٍتۍ اگرچہ شعرس منز ناسٹالجیاہک مضمون گنڈنہ آمت چھہ مگر تفصیلہ سٍتۍ چھہ معنیک دٲیرہ محدود گوٚمت۔اگر صرف ‘پرۍیہ’ وننہ آسہِ ہے آمت شعر بنہِ ہے نہ صرف غیر محدود تہ لا زمانی بلکہ گژھہِ ہے اتھ منز فلمی رنگ تہِ پیدہ۔امہ باوجود چھہ لفظ ‘تم’ استعمال کٔرتھ سوالن ہندِ خاطرہ گنجایش پیدہ سپزمژ۔شہناز رشیدن چھہ ابہام پیدہ کرنہ خاطر بییہ تہِ کینہہ ول استعمال کرۍمتۍ۔مثلاً مناسبت چھیہ اکھ اہم شعری صفت۔ اتھ زمرس منز چھِہ لفظ تمہِ آیہ استعمال سپدان زِ یمن پانہ وانۍ کانہہ نتہ کانہہ انسلاک (لفظی یا معنوی) آسہِ تہ یم آسن اکھ اکۍ سندِ خاطرہ وتھ ہموار کران۔مثلاً مرزا غٲلبہ سند یہ شعر۔
دل میرا سوزِ نہاں سے بے محابا جل گیا
آتش خاموش کے مانند گویا جل گیا
چناچہ گویا چھہ بمعنی جیسے تہ غٲلب ہیکہِ ہے ‘جیسے’ لفظ تہِ استعمال کرتھ مگر ‘گویا ہک’ بیاکھ معنی چھہ بولن وول تہ یہ چھہ خموش لفظس مقابلہ تھاونہ آمت تہ یتھ کنۍ چھہِ بظاہر کانہہ معنوی تعلق نہ تھاون والۍ لفظ اکس جایہ جمع کرنہ آمتۍ۔وچھتو شہناز رشیدن یہ شعر۔
ہُتھ وۅلرۍ واوس خبر کر یوسفس نیو تاج مۅغلو
یتھ چکس میانیو ستو پیریو چھیہ کرمژ تاجداری
مۅغلن ہند کشیرِ ہندس بادشاہ یوسف شاہس اقتدار نیُن چھہ بظاہر شعرک مضمون تہ امہ لحاظہ چھہ اکس تاریخی واقہس کُن اشارہ کرنہ آمت۔ مگر لفظ ‘چکس’ استعمال کرنہ سٍتۍ چھہ شعرس منز مناسبتک لطف پیدہ کرنہ آمت۔شعرس منز چھہ ‘چک’ بمعنی رقبہ زمین استعمال کرنہ آمت مگر اسہِ چھہ پتاہ زِ یوسف شاہس ٲس چک ذات۔یتھ کنۍ چھیہ مناسبت سٍتۍ اکس تاریخی واقہس منز شعریت پیدہ کرنہ آمژ۔چناچہ اتھ طریقہ کارس چھِہ شاعرانہ چالاکی( poetry of wit) تہِ وننہ یوان۔یتھے کنۍ چھِہ شہناز رشیدن محاورن ہندِ خلاقانہ استعمالہ سٍتۍ تہِ سوال وۅتلاوۍمتۍ تہ ابہامہ خاطرہ وتھ ہموار کرمژ۔
پریتھ گاٹھہ تہ پریتھ ناگہ یہے کتھ چھیہ نٹین پیٹھ
دیوانہ طبق نال گژھن فوتہ پھلین پیٹھ
یتھ ر اتھ پوٚرم لار وۅنۍ از تتھۍ چھہ دار لیکھتھ
روزے نہ کٲنسہِ پژھ وۅں یمن میٖلہ کنین پیٹھ
نٹین پیٹھ کتھ آسنۍ چھہ محاورہ بمعنی کُنہِ کتھِہ ہند مشہور سپدن۔ یعنی سۅ کتھ یمیک چرچہ پریتھ طرفہ آسہِ ۔اتھۍ سٍتۍ چھہ ‘گاٹھ’ تہ ‘ناگ’ استعمال کٔرتھ ‘نٹین’ سٍتۍ مناسبت پیدہ کرنہ آمژ۔ حالانکہ کتھہِ ہند چھہ چرچہ زِ ہوسہ کس حدس تام گژھہ کُس تام فوتہ پھلین پیٹھ دیوانہ (حالانکہ ‘مۅختہ’ چھہ اتھ بدلہ حذف کرنہ آمت)مگر دوٚیمس مصرعس منز چھہ ابہام زِ لوکھ گژھنا فوتہ فلین پیٹھ دیوانہ کنہ یم برونہی دیوانہ چھہِ تم لارن فوتہ پھلین تہ کرن ٹھٲسلہ۔دیوانگی ہند وجہ تہِ چھہ مبہم تہ یہ کتھ تہِ چھیہ سوال تلان زِ ییلہ یہ کتھ نٹین پیٹھ چھیہ تیلہ تہِ چھنا لوکن یا دیوانن اتھ کُن ظۅن ۔ ابہامن چھہ شعر طلسم خانہ بنوومت۔ شہناز رشیدن چھیہ ‘ براندہ’ ، ‘کمرہ’، ‘گرہ’ ہشہِ نوِ علامژ تہِ استعمال کرِ مژ مگر سٍتۍ چھہ سہ پرانین علامژن تہِ کٲم ہیوان ۔ یتھ کنۍ ہیرمس شعرس منز’گاٹھ ‘ ،’ناگ’، ‘نٹۍ’ بیترِ علامژن ہندمشاہدہ کرنہ آو۔ وچھتو یتھے بیاکھ شعر۔
کاون تہِ أنتھ ہیچ نہ خبر یارہ بلن ہنز
واوس تہِ خبر ٲس نہ یکبار پُھٹن نٹۍ
حالانکہ یم روایتی علامژہ چھیہ کامل صابن تہ راہی صابن امہ کھۅتہ تہِ کامیاب طریقس پیٹھ استعمال کرِمژہ۔ مگر شہناز رشید ن چھہ روایتی قاصدن ہند حوالہ دتھ یاربلن پیٹھ نٹین ہندِ پھٹنک ذکر کوٚرمت تہ سوالاتن ہنداکھ کاروان قاری یس پتہ تھومت۔ شہناز رشیدنۍبیاکھ اکھ خصوصیت چھیہ پیکر تراشی۔ مگر شہناز نۍ پیکر وچھتھ تہِ چھہِ سوالات پیدہ گژھان حالانکہ پیکر گژھۍ سوالن گنڈ مژرنۍ۔ قاری چھہ یتھۍ شعر پٔرتھ حیران گژھان زِ یمن شعرن منز چھا پیکرو ذریعہ ابہام پیدہ کرنہ آمت کنہِ ابہام سٍتۍ چھِہ یم متحرک پیکر برونہہ کُن آمتۍ۔منزۍ چھہِ یمن منز دعوی تہ دلیل تہِ وضاحتہ بدلہ سوال پیدہ کران۔
کسند مۅختہ چھہ چشمو ۂرتھ وتن ڈولان
یہ گوٚژھ نہ کٲنسہِ لگن پے توے چھہ روٗد پیوان
سۅے پھُٹجہ ہن وُچھس میہ دۅہے ییلہ تہِ گاٹھ ووٚتھ سوداگرس چھیہ وٲنس گمژناوِ تارہ بزۍ
اکھ جنگ سپدِ دوہلہِ تمن تاپہ ٹیکین پیٹھ
وۅنۍ گوٚژھ نہ گژھن بیاکھ یمن موم بتین پیٹھ
مختصر یہ زِ شہناز رشیدن اکثر کلام چھہ ابہامس منز ؤلتھ تہ امہ سٍتۍ چھہِ مختلف قسمکۍ سوال ووتلان تہ اکثر سوالن ہند جواب چھہ شعرہ کہ متنہ پیٹھے حاصل گژھان۔ مگر اکثر جاین چھِہ سوال تشنہ جواب روزان تہ یہ چھیہ امہ کتھِہ ہنز ضمانت زِ شہناز ن کلام ییہ ینہ وٲلس زمانس منز تہِ پرنہ تہ پرن والۍ دن یمن سوالن پنہ نیو معیارو مطابق جواب ۔یتھ کنۍ ہیکو ونتھ از اگر نہ شہنازن غالبنۍ ہش پیچ دار فارسی آمیز تہ اضافتہ واجنۍزبان استعمال کٔر، تو پتہ تہِ ہیژ تمۍ روز مرہ ہچہ زبانۍ ابہامچ کٲم تہ لفظن ہند یہ خلاقانہ استعمال چھہ غٲلبن دیت تہ شہنازن چھہ امہ وزہ ملہِ سٍتۍ پنُن ژونگ روشن کوٚرمت۔
غٲلبنۍ بیاکھ خصوصیت چھیہ تجریدیت یۅسہ کُنہِ کُنہِ جایہ شہناز نین شعرن منز نظرِ گژھان ۔
چناچہ پیچیدہ تہ گوٚب زبان چھیہ شاہ نضیرن تہ ناسخن تہِ استعمال کرمژ۔مگر یۅسہ تجریدیت غألبہ سندس کلامس منز نظرِ گژھان چھیہ تمۍ کٔر جدید شاعری (اردو کیہو کٲشر) واریاہس حدس تام متاثر ۔ تجریدیت چھیہ شمس الرحمان فاروقی سندین لفظن منز خیال بندی سٍتۍ تعلق تھاوان ۔ خیال بندی منز چھہِ اکثر نوۍ مضمون یوان گنڈنہ تہ دور از کار کتھن چھہِ شعرکۍ جامہ لاگنہ یوان۔ خیال بندی منز چھِہ معنی آفرینی ہندس مقابلس منز کثیر معنویتکۍ کم امکان آسان۔ مگر اتھ منز چھہ مضمون اکثر غیر مریی حتی کہ غیر محسوس چیزن پیٹھ قایم یوان کرنہ تہ امہ سٍتۍ چھہِ معنیکۍ امکان تہِ کُنہِ حدس تام ہران تہ تخیل کہ لطافتہ خاطرہ تہِ چھہِ سامانہ پیدہ سپدان۔تجریدس سٍتۍ سٍتۍ چھہ غالبن قول محال تہِ یسلہ پاٹھۍ استعمال کوٚرمت۔ چناچہ قول محالچ سیوٚد سادہ تعریف چھیہ یہ زِ زہ متضاد چیزسپدن اکس جایہ جمع تہ تمن منز ییہ اشتراک وچھنہ۔ مثلاً آتش گل یا میر سند یہ شعر۔
سیر کی رنگیں بیاض باغ کی ہم نے بہت
سرو کا مصرعہ کہاں وہ قامتِ موزوں کہاں
اتھ شعرس منز چھہ رنگیں تہ بیاض ( بمعنی سفید) زہ متضاد چیز محبوبہ سندۍ وصف ظاہر کرنہ خاطر ہ جمع کرنہ آمتۍ ۔ مگر غٲلبن کرۍ نہ یتھۍ روایتی قولِ محال استعمال بلکہ چھہِ تہندۍ اکثر شعر مکمل قولِ محالک درجہ تھاوان۔ مثلاً یہ شعر
ہر قدم دوری منزل ہے نمایاں مجھ سے
میری رفتار سے بھاگے ہے بیاباں مجھ سے
یتھین شعرن منز چھہ بقولِ فاروقی مروجہ رسومیاتن (conventions) تلُک پیٹھ یوان کرنہ مثلاً ہیرِ مس شعرس منز چھہ رفتار جمودس برابر تہ بیابانک آ سنے چھہ امہ کس نہ آسنس برابر ۔وچھو غٲلبہ سند یہ شعر۔
بزم سے وحشت کدہ ہے کس کی چشمِ مست کا
شیشے میں نبضِ پری پنہاں ہے موجِ بادہ سے
اتھ ونو تجریدک تہ قولِ محالک انتہا ۔ گۅڈہ چھیہ شیشس منز پری فرض کرنۍ پتہ چھہ تمۍسند نبض وۅتھُن فرض کرُن یمہ سٍتۍ شرابس منز لہر ہ وۅتھن تہ مے خانس منز گژھہِ وحشت پیدہ ۔بزم مے اگر کایناتک یا دنیاہک استعارہ چھہ مگر یہ چھہ کہنزِ تام چشمِ مست سٍتۍ ہنگامہ خیز۔شعر ک استفہامی لہجہ چھہ یہ سوال تہِ وۅتلاوان زِ یہ چشمِ مست کہنز چھیہ ؟ تجریدک انتہا کیاہ ہیکہِ امہ کھۅتہ زیادہ ٲستھ زِ شعرس منز چھیہ نہ سۅ ہستی موجود یمۍ سنز مست أچھہ ہند جود چھہ تلاطم پیدہ کران تہ نہ چھہ امہ منظرک وچھن وول یعنی پانہ شاعر /متکلم نظرِ گژھان۔ تجریدک تہ تقلیبک ( subversion) یہ چلن رود سانہِ جدید شاعری منز عام مگر یہ تہِ چھہ پزر زِ جدیدیت کس ابتدایی زمانس منز آے تجریدیت کس ناوس پیٹھ مہمل گویی تہِ کرنہ۔ حالانکہ ناسخن اوس اتھ مہمل گویی کُن تمہِ وقتہ اشارہ کوٚرمت ییلہ سہ سخن نا شناسن برونہہ کنہِ یتھۍ شعر تھوان اوس۔
ٹوٹی دریا کی کلائی زلف الجھی بام میں
مورچہ مخمل میں دیکھا آدمی بادام میں
مگر غٲلبن یۅسہ وتھ تجرید تہ قولِ محال چہ آمیزشہ سٍتۍ ہموار ٲس کرمژ سۅ بنییہِ جدید شاعری ہنز اہم شاہراہ تکیازِ جدید یتک زمانہ اوس چیزن ہند تلک پیٹھ گژھنک زمانہ۔ یتھہ کنۍ گۅڈے وننہ آو زِ اتھ زمانس منز آیہ قدرن سٍتۍ سٍتۍ پژھ تہِ شکہ کس زدس منز حالانکہ یہ کتھ ٲس گۅڈے صوفیو تہ فلسفیو ویژھناومژ زِ چیز چھِہ نہ تتھۍ یتھۍ تم بوزنہ یوان چھِ تہ یُہوے مضمون نظرِ تل تھٲوتھ تُل غٲلبن دنیاہس تہ اہلِ دنیاکس وجودس پیٹھ تہِ سوال۔یعنی
ہے غیب غیب جسکو سمجھتے ہیں ہم شہود
ہیں خواب میں ہنوز جو جاگے ہیں خواب میں
وچھتو تجرید تہ قولِ محال کتھہ کنۍ چھہ زیب غوری ین غٲلبہ سندِ مزاجہ مطابق گنڈمت۔
شش جہت صحراے بے آثار تھا
آسماں آئینے کی دیوار تھا
نشانک نہ آسُنے چھہ امیک آسن تہ صحراہک آسن چھہ نہ آسنس برابر۔ تہ اسمان ٲنک دیوار آسن چھہ تجریدک تہ قولِ محالک رُت سنگم ۔ وچھتو وۅنۍ اتھۍ تناظرس منز شہناز رشیدنۍ یم شعر۔
واوہ رنگ ٲس تمی ووٚن میہ شبس براندس پیٹھ
یس نہ زانہہ آسہِ یُنے پرارۍزِ تسۍ براندس پیٹھ
بر خزانن ستن حُسنہ کین ووٚتھ گژھان
یُس نہ نظرے یواں زانہہ تمس کُن وُچھتھ
یمن شعرن منز چھہ بظاہر غیر یقینیت تہ قنوطیتچ صورت حال۔تہ یم پٔرتھ چھہ فیض احمدفیضنۍ ”تنہائی” یاد پیوان۔ مگر یُس ابہام ، تجرید تہ قولِ محال یمن منز نظرِ گژھان سہ چھہ جدیدیتک دیت تہ یتھ پتہ کنہِ طرز غٲلب کار فرما چھہ۔تہ شہناز رشیدن یہ شعر۔
میونے وجہ چھہ طوطہ لگکھ گیونہِ وۅں یژکالۍ
میونے بِتُر چھہ لیوکھ میہ مضمون کلین پیٹھ
وچھتھ چھہ غٲلبہ سند یہ شعر یاد پیوان
آغشتہ ایم ہر سرِ خارے بہ خونِ دل
قانون باغبانی صحرا نوشتہ ایم
غٲلبہ سندس شعرس منز چھہ قولِ محال امہِ دعوہچ دلیل ۔ یعنی صحرا چہ باغبانی ہند قانون لیکھنہ سٍتۍ چھہِ کنڈۍ تام رتس منز بۅڈان یس عقلاً تہ عادتا ناممکن چھہ مگر تجریدک رنٚگ چھہ اتھ شعری پزر بناونس منز کامیاب گژھان تتھے کنۍ چھہ شہناز رشیدن کلین پیٹھ مضمون لیکھُن قولِ محالک درجہ تھاوان مگر اتھ منز چھہ نہ تجریدک رنگ۔وۅنۍ اگر یۅہے شعر اظہارچہ نارسا ئی ہند استعارہ مانون تیلہ چھہ یہ غٲلبہ سندس یتھ شعرس لرِ لوٚر تھاونس قابل۔
پاتا ہوں اس سے د اد کُچھ اپنے کلام کی
روح القدس اگرچہ میرا ہم زباں نہیں
ہم زبان نہ آسنہ باوجود یتھہ کنۍ روح القدس چھہ کلامس داد دوان تتھ منز چھہ قولِ محال ڈکھس تتھے کنۍ چھہ کلین پیٹھ مضمون لیکھنک قولِ محال شہنازنس شعرس ترسیلہ چہِ پیچیدگی ہند استعارہ بناوان۔ چناچہ طرزِ غٲلبس منز چھہ نہ ابہام تہ تجریدے یوت کُلہم رنٚگ بلکہ چھہ اتھ منز طنز ،نازک خیالی، بدون نظریہ کاینات تہ معنی آفرینی ہندۍباقی ول تہِ موجود مگر میانہ خیالہ چھہ نہ شہناز رشید تمن ولن ہیوٚکمت یا تہ سمجتھ یا پننہ شاعری اندر جذب کٔرتھ۔ غٲلبس کلہم پاٹھۍ کۅم کرنۍ چھیہ ناممکن۔ تکیازِ تمۍ سنز شاعری چھیہ تیژپیچ در پیچ زِ اکھ گنڈ مژراونہ سٍتۍ، بین ژورن گنڈن کُن ظۅن گژھان۔ چناچہ شہناز رشیدن چھہ مرزا غٲلب پنُن رہنما مو نمت یتھہ کنۍ غٲلبن طرز بیدلس سٍتۍ پنُن لۅے خۅے ظاہر چھہ کوٚرمت۔
مجھے راہِ سخن میں خوفِ گمراہی نہیں غالب
عصاے خضر صحراے سخن ہے خامہ بیدل کا
مگر امہ باوجود چھہ بیدل تہ غالبنۍ رنگ الگ الگ ۔ چونکہ بیدل سنزِ شاعری منز چھیہ تتھے کنۍ خیالچ پیچیدگی یتھہ کنۍ غٲلبس چھیہ مگر بیدل سندس کلامس منز چھیہ پر اسرا ر صوفیانہ لے ییلہ زن غٲلبس پیٹھ ثقیل گو یی ہاوی چھیہ۔ یتھے کنۍ اگرچہ شہناز رشید غٲلبس چھہ نہ کلہم پاٹھۍ کۅم کٔرتھ مگر یہ چھیہ اکھ حقیقت زِ یتھہ کنۍ غٲلبن بیدلس نِشہ لفظن ہند استعمال ہیوٚچھ ،تتھے کنۍ چھہ شہناز رشیدن غٲلبہ سنز ابہام پسندی نشہ لفظن ہند خلاقانہ استعمال ہیوٚچھمت تہ سارۍوے کھۅتہ بٔڈ کتھ چھیہ یہ زِ شہناز چھہ ابہامہ چہ وتہِ پانس تہ پانس اندۍ پکس تہ کایناتس متعلق سوال تُلنس منز کامیاب گژھان۔
زمرے:تنقید


text:
واد رسالس منز چھہ گلریز رسالس متعلق اکھ لۅکٹ بحث سپدمت، یمیک ذکر ضروری چھہ۔ عزیز حاجنی یس چھہ پروفیسر محی الدین حاجنی ین وونمت زِ "گلریز” رسالہ اوس تمی کوڈمت تہ پانس سیتۍ ٲسن مرزا عارف تہ امین کامل تھاوۍ متۍ۔ امہ کہ بند گژھنک وجہ اوس یمن دۅن درمیان نفہکۍ پونسہ باگراونک جھگڑہ، یتھ پروفیسر حاجنی ین فیصلہ کٔرتھ دژاو مگر یمو دریو مون نہ۔ یم کتھہ چھیہ عزیز حاجنی ین شیرازس منز چھپیمتس پننس اکس مضمونس منز ونہِ مژہ۔ تمیک اقتباس چھہ:
” گلریز رسالہ چھپییوو کاشرِ زبانۍ منز یہنزوے (مطلب پروفیسر محی الدین حاجنی سنزو) کوششو سیتۍ تہ توتام رود یہ باقاعدہ پاٹھۍ چھپان یوت تام یم (مطلب پروفیسر محی الدین حاجنی) اتھ سیتۍ وابستہ رودۍ۔ ۔۔ یہ رسالہ چلاونس منز ٲسۍ یمن مرزا غلام حسن بیگ عارف تہ امین کامل تہِ سیتۍ ۔۔۔ یہ رسالہ بند گژھنک اصلی وجہ اوس سہ فتنہ یُس کامل صابس تہ عارف صابس نفہک پونسہ بٲگراونس پیٹھ ووتھ۔ تہ یہ فتنہ انزراونہ خاطرہ دژاو میہ (مطلب پروفیسر محی الدین حاجنی) عاقلی فیصلہ زِ گلریز کہ آمدنی ہندۍ ہریمانہ پٲنسہ گژھن محض امہ رسالہ چہ ترقی خاطرہ تھاونہ ینۍ۔” (شیرازہ جنوری فروری 1988)
اتھ پیٹھ سوز کاملن وادس اکھ خط یس واد شمارہ 12 کس دویمس حصس منز چھپیوو۔ اتھ منز ٲسۍ کاملن حاجنی سند یہ بیان غلط ثابت کرنہ خاطرہ یم حقایق پیش کرۍ متۍ:
(1) گلریزک گۅڈنیک شمارہ دراو نومبر 1952 ہس منز۔ اتھ چھہ بانی مرزا عارف تہ ترتیب امین کامل تہ پرنٹرپبلشر
محمد صدیق کبروی ٹاکارہ پاٹھۍ چھپتھ۔
(2) فروری 1953 ہس اندر ییلہ کامل امہ ادارہ نش الگ سپد (کامل آو ژکہ سبکدوش کرنہ)، مرزا عارفن بناوۍ محی الدین حاجنی تہ عبدالحق برق کامل سنزِ جایہ ترتیب کار۔
(3) اگر یہ رسالہ محی الدین حاجنی یُن اوس تہ امۍ مرزا عارف تہ امین کامل پانس سیتۍ رٹۍ متۍ ٲسۍ تم کتھہ پاٹھۍ ٲسۍ رسالک نفع بٲگران تہ محی الدین حاجنی اوسکھ فیصلہ دوان کٔرتھ۔
اوت تام اوس صحیح زِ عزیز حاجنی ین لیوکھ تہِ یہ تمۍ محی الدین حاجنی یس نش بوز، مگر کامل سند جواب پٔرتھ پزِ ہے تس اکس ادیب سندۍ پاٹھۍ یمن کتھن متعلق تحقیق کرُن، نزِ واپسی جوابس منز یہ لیکھن: "(کامل) چھہ کافی ادبی سفر طے کرنہ باوجود تہِ اپرِ کس حدس تام جبلت خود نمایی ہند شکار۔ یمہ کتھہ ونہِ میہ حاجنی صٲبن مگر کامل صٲب چھہِ دپان زِ یہ چھہ سراسر اپُز! خیر زبان درازی گوو نہ جان۔”
جبلت خود نمایی ہند کس نہ چھہ شکار؟ مگر گلریز رسالہ کین متعلقہ شمارن ہندۍ گۅڈہ ورق چھہ پیش تاکہ محی الدین حاجنی سنز غلط بیانی گژھہِ ننۍ تہ عزیز حاجنی یس گژھہِ احساس ز یژھہ کتھہ چھیہ نہ جذباتن بلکہ تحقیقک تقاضہ کران۔
یہ چھہ گۅڈنیک شمارہ، یتھ مرزا عارف بانی لیکھتھ چھہ، محی الدین حاجنی سند چھہ نہ کانہہ ناو نشانے، نہ اداریہس منز تہ نہ مندرجاتن منز۔
یہ چھہ پٍنژم شمارہ۔ کامل دراو تریمہ شمارہ پتہ، مرزا عارفن رٹۍ محی الدین حاجنی تہ
عبدالحق برق پانس سیتۍ۔
تمہ پتہ 1955 ہس منز بند گژھتھ، آو 1961 منز دوبارہ کڈنہ، مرزا عارفن رٹۍ غلام نبی خیال تہ مرزا حبیب الحسن پانس سیتۍ۔
عزیز حاجنی صابا، وونۍ ما اوس گلریز رسالہ محی الدین حاجنی ین کوڈمت؟


text:
وچھ میہ کُن وارہ لگے یارہ ژیہ پٲری پٲری
چانہِ امارہ گٔیس مارہ بہ پرٲری پرٲری
وارِ ہندۍ پوش، ینبرزل، گل سنبل، مسول
وارِ پتہ وارِ لگان چھی ژٮہ ژۅپٲری پٲری
نار ہیتھ آو یہ گل، سوز جگر ہیتھ بلبل
ژاے در باغ کٔرتھ وارہ تیٲری سٲری
برم چھہ کینژن تہ چھہِ کینہہ مست گمتۍ، کینہہ ہشیار
فتنہ کرۍ پیدہ امی چشم خمٲری سٲری
کینہہ چھہِ پابند نظر، نالۍ چھیہ کینژن ہانکل
بند کرۍ متۍ چھہِ اکی پۅختہ شکٲری سٲری
پوشہ موٚت واتہِ چمن وچھنہِ، چھہ بلبل توشان
پوش لٲگتھ چھہِ توے جامہ بہٲری سٲری
باغوانس چھیہ نظر پوشہِ تھرین پیٹھ یکسان
پُش وچھم پوش نوان وارہ چھہ ژٲری ژٲری
کاغذی پوش بنییہ، لوکھ چھہِ تمنے لاران
از چھہِ بلبل تہِ کران شکر گذاری سٲری
لولہ افسانہ چھہ مہجور زباں کر شیرین
درد نے آسہِ کریا نالہ و زٲری یٲری
مہجور سند یہ غزل ما ہیکہِ نہ تسندین بہترین غزلن ہنزن شعری خوبین مقابلہ زیادہ ٹھہرتھ، مگر امچ زمین تہ امیک ماحول چھہِ دلچسپ۔امیک وزن فاعلاتن فعلاتن فعلاتن فعلن یعنی یہ آہنگ تہ عام ورتاوہ نش الگ قافیہ (ردیف) چھہِ مہجورن زمانہ نظرِ تل تھٲوتھ یقینا ندرتک احساس دوان۔ غزلس منز بہارکہِ باغک ماحول چھہ مہجور سندِ زمانچہ سیاسی تہ سماجی وۅمیذ، بیداری تہ توقعہک استعارہ بنان، تسند پسندیدہ استعارہ ۔ غزلس منز چھہِ نوو منزہ پانژھ شعر ردیف قافیہ ہیتھ وننہ آمتۍ۔ باسان چھہ مہجورن چھہ نہ اتھ ردیف قافیس منز کانہہ خاطر خواہ مطلع ہیوٚکمت ؤنتھ یمہِ کنۍ پتہ بییہ کینہہ شعر رلٲوتھ پننۍ کنۍ غیر مردف غزل بنوومت چھُن۔
گۅڈنیک شعر چھہ جدایی ہند شعر مگر یہ چھہ جدایی ہند اند۔ انتظار چھہ تقریبا ختم گوٚمت ۔ قافیہ کین لفظن ہند تکرار چھہ سیٹھا کار گر۔’ پرٲری پرٲری‘ ییتہِ جدایی ہندِ زیچھرک تہ تکلیفک احساس دوان چھہ، ’پٲری پٲری‘ چھہ اشتیاقچ شدت تہ وصلچ خوشی ظاہر کران۔ قافیہ علاوہ چھہ شعرس منز وارہ، یارہ، امارہ تہ مارہ لفظن ہند صوتی تکرارتہِ خۅشوُن آہنگ پیدہ کران۔’وچھ میہ کن وارہ‘ لفظن منز چھہ زیٹھہِ انتظارہ پتہ پورہ انصاف کرنک تقاضہ تہ ’پٲری پٲری‘ لفظن ہند تکرار چھہ وارہ وچھنک حوصلہ بڑاوان۔وارہ وچھنک تقاضہ امہِ مۅکھہ زِ امۍ سند دود تہ تکلیف ییہ نہ شاید بُتھہِ پیٹھے بوزنہ تکیازِ یہ چھہ ’پرارۍ پرارۍ‘ مارہ گژھنک دودتہ یہ مارہ گژھن چھہ اکھ اندرم ، نفسیاتی، روحانی دود تہ تکلیف، یہ چھہ نہ زخمکۍ پاٹھۍ ٹاکارہ پاٹھۍ بتھۍ سے پیٹھ نوٚن۔زیچھہِ جدایی پتہ چھہ وارہ وچھنک تقاضہ برمحل۔ یہ شعر چھہ ٹاکارہ کشیرِ ہندس سیاسی تواریخس ستۍ واٹھ تھاوان۔ مہجورس تام اوس زنانہ اظہار کاشرِ شاعری ہند غالب موڈ آف ایکسپریشن۔یہ مطلع تہِ چھہ امہِ روایژ ہنز پاسداری کران۔
کلیات مہجورس منز چھہِ افسوسناک حدس تام کتابت چیو غلطیو علاوہ شعرن ہندۍ پاٹھ غلط دنہ آمتۍ۔ ٹینگ ہوس معتبر تہ شعر شناس نقاد سندس ترتیب دتۍ متس کلیاتس منز گژھہ نہ یژھہ غلطی آسنہ۔ مثلا دوٚیم شعر چھہ ٹینگ یتھہ پاٹھۍ دوان:
وارہ ہندۍ پوش ینبرزل گل تہِ سنبل مسول
وارِ پتھ وارِ لگان چھی ژیٚے پٲری پٲری
گۅڈنیک لفظ ‘وار ہ’ تہ اتھۍمصرعس منز بیاکھ لفظ ‘تہِ’ مانوکھ کتابت چہ غلطی۔ یم ہیکوکھ اسۍدرگذر کٔرتھ، حالانکہ کتابت چہ غلطی تہِ گژھن ترتیب کارس کھسنہِ۔ امہِ غزلہ کس حاشیس منزچھہ ٹینگ یمن دۅشونی مصرعن ہنزہ اصل مسودہ چہ شکلہ دوان۔اگر تس یہ احساس مانو اوس زِ اصل مسودہ چہ شکلہ چھیہ صحیح شکلہ، یہ فکرِ ترُن چھہ مشکلِ زِ تم شکلہ ترٲوتھ کیازِ چھیہ تمۍ بدل شکلہ (شایدشعرچہ مطبوعہ مگر غلط شکلہ) بطور متن پیش کرمژہ۔ اصل مسودس منز چھہ یہ شعر بقول مرتب تتھۍ شکلہِ منز یۅس میہ پتمس صفحس پیٹھ اتھ غزلس منز دژ۔ یعنی
وارِ ہندۍ پوش، ینبرزل، گل سنبل، مسول
وارِ پتہ وارِ لگان چھی ژٮہ ژۅپٲری پٲری
شعرن ہنز صحیح صورت بدِ کڈنس منز چھہ وزن اکثر ادبی محققن رہنمایی کران رودمت۔ مگرعروض چھہ ٹینگ سنز کمزوری ۔ حقیقت چھیہ یہ زِ امہِ غزلہ کہ وزنہ کہ لحاظہ تہِ چھیہ یمن مصرعن ہنزہ اصل مسودچہ شکلہ صحیح ۔امہِ علاوہ ‘پٲری پٲری’ قافیک تکرار چھہ نہ گۅڈنکس شعرس برعکس یتھ شعرس منز معنی لحاظہ کانہہ توسیع یا برژر کران ییلہ زن ’ژۅپٲری پٲری ‘معنی کہ لحاظہ تہ یمن لفظن ہندین صوتی ہشرن منز یُس گیُند چھہ تمہِ لحاظہ تہِ مناسب باسان چھہ۔ مزید ‘وارِ پتہ وارِ’ ؤنتھ چھہ ‘پٲری پٲری’ لفظن ہند تکرار غیر ضروری بنان۔ پارۍ پارۍ لگن گوٚو پھیرۍ پھیرۍ وندنہ یُن تہ یہ معنی چھہ ‘وارِ پتہ وارِ’ لفظن منز گۅڈے موجود۔ پارۍ لگن تہ پارۍ پارۍ لگن دۅشوے چھہِ رایج۔ گۅڈنکس شعرس منز چھہ پارۍ پارۍ لگن زیادہ مناسب تہ دوٚیمس شعرس منز چھہ صرف پارۍ لگن کافی تکیازِ تکرار چھہ ‘وارِ پتہ وارِ’ لفظن منز موجود۔ لہذا چھہِ ‘ژۅپٲری پٲری’ لفظ زیادہ موزون۔ پارۍ لگن گوٚو خۅشامد کرُن، یم پوش چھہِ ژۅشونی طرفن یعنی پریتھ اندہ پھیرۍ پھیرۍ خۅشامد کران۔
مہجور چھہ اتھ شعرس منز ترین پوشن ہند ناو ہیوان: ینبرزل، گلِ سنبل تہ مسول۔ یم تریشوے پوش چھہِ بہارکۍ پوش تہ شاید امی ترتیبہ چھہِ پھۅلان تہِ۔ٹینگن چھہ گلِ سنبلک گل الگ کوٚڈمت۔ گل چھہ دۅن معنین منز رایج۔ اکھ عام پوش تہ بیاکھ مخصوص پوش گۅلاب۔ مصرعس منز وارِ ہندۍ پوش وننہ پتہ گل بمعنی عام پوش ونُن چھہ نہ کانہہ مطلب تھاوان۔ چنانچہ چھہ مہجور خاص قسمہ کین پوشن ہندۍ ناو ہیوان۔ گل بمعنی گۅلاب چھہ نہ وزنہ کن اتھ مصرعس منز فٹ بیہان۔ یہ چھہ دراصل گل سنبل۔ ٹینگن چھہِ ‘وارِ پتھ وارِ’ لفظ دتۍ متۍ۔ سۅ چھیہ غلط زبان۔ صحیح لفظ چھہِ ‘وارِ پتہ وارِ’۔
دوٚیمس شعرس منز چھہ نہ گل بلکہ گل سنبل تہ گل بمعنی گۅلاب چھہ دراصل تریمس شعرس منز یوان۔گل و بلبل چھہ فارسی اردو شاعری منز سیٹھا مسدود مگر وقتہ فوقتہ رایج استعارہ تہ مہجورن چھہ یہ یسلہ پاٹھۍ ورتوومت۔ شاعری ستۍ دلچسپی تھاون وٲلس عام کاشرۍ سندِ خاطرہ اوس یہ مسدود استعارہ تمہ وقتہ کہ سیاسی سماجی ماحول کنۍ زن اکھ تازہ معنی ہیتھ برونہہ کُن یوان۔ مہجور نس زمانس منز رود یہ استعارہ اردو شاعری منز تہِ رایج۔ دراصل یتھین حالاتن منز تہ یتھس ماحولس منز چھہ زن بہارتہ گل وبلبل شاعرن لازما یاد پیوان۔ ییلہ مجازن علی گڈھ ترانہ لیوٚکھ تس تہِ لوٚگ نہ یہ وننس چارہ زِ ‘یہ میرا چمن، میں اپنے چمن کا بلبل ہوں۔سرشار نگاہ سنبل ہوں’ بیترِ۔ مہجور نین نظرن منز تہِ ٲس کشیر تمہِ اکہِ باغکۍ پاٹھۍ یتھ اکھ نوٚو بہار آمت اوس۔ یہ استعارہ روایتی تہ مسدود سہی، گۅلابک وۅزجار چھہ خۅدآرایی ہند اکھ آتش گیر دھماکہ، اکھ دیدمان ظاہری نار تہ جگرک سوز خونس منز محسوس سپدن وول اتھ ظاہری نارس ستۍ مطابقت تھاون وول تہ اتھ ستۍ برابری کرن وول اندرم جوش یُس بلبل سنزِ آوازِ منز پھٹتھ چھہ نیران۔
زمرے:تبصرہ


text:
شوکت شفا سنز اکھ ہردلعزیز نظم
مہجور تہ آزاد سندی زہ لولہ نغمہ: اکھ تقابلی تجزیہ
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن منز اکی اندازہ کتھ باونہ آمژ چھیہ۔ مگر پزر چھہ […]
غلام رسول قاڑو — اکھ گمنام صوفی شاعر
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
وازہ محمود سند اکھ شعر
بشیر بڈگامی: وازہ محمودنس یتھ شعرس پیٹھ کرہ ہو کتھ. اکھ کرہوس تشریح بیہ ہیمہوس سام اسمأنۍ جانور ناو چھس ندہر تس غذا گاڈہ ہند ماز ہے ویسۍ یے شبیر احمد شاہ: […]
اصطلاح کیا گۆو؟
ساحل عباس میر ’’اصطلاح‘‘ لفظک لغوی معنی چھ باہم صلح کرن۔ بعضے چھ یہِ پانہ وانۍ متفق سپدنکِس مجازی معنی یس منز استعمال کرنہ یِوان۔ وۅنۍ گۆو علمی ورتاوس منز چھ اصطلاح […]
کاشرِ زبانۍ ہنزہ کینہہ صوتیاتی خصوصیژہ
منیب الرحمن [یتھ مضمونس منز چھیہ یہ ہاونچ کوشش کرنہ آمژ زِ کاشرِ زبانۍ منز چھہ نہ لفظہ کس اندس پیٹھ زیٹھین مصوتن ہند رحجان۔امہِ رجحانہ کنۍ چھہ فارسی عروض ورتاونک عمل […]
عبدالا حد آزاد نوِ طرزک شاعر
فردوس احمد پرے عرش تہ لا مکان چون دیر و حرم دکان میون نوو چھہ لدن مکان پرون از نہ پگاہ یہ کارک عبد الا حد آزادس برونہہ ٲس کاشرِ شاعری […]
شہنواز منتظر سنزہ نظمہ
(1) بہ چھس پراران ژندر تہِ پھۆل پھۆلۍ سمن ژہ آکھ نہ کینہہ بسو تہِ کۆر وۅں روخ اڈن کن ژہ آکھ نہ کینہہ وتن گۅبییہ اچھ تہ وۅنۍ شہر تہِ شۆنگ […]
رشید نازکی سنز نظم "صدا”
رشید نازکی سنز نظم صدا چھیہ شوکت صوفی ین صدا بند کرمژ۔
جلہِ ہندۍ دندہ پھلۍ، اختر محی الدین
اختر محی الدین سند افساانہ جلہِ ہندۍ دندہ پھلۍ چھہ شوکت صوفی ین آواز بند کورمت۔
وژن: حیرتھ، حیرتھ ناکھ
حیرتھ، حیرتھ ناکھ چھہ نسیم شفایی سند تازہ وژن۔ یہ چھیہ تقریبا کنی شاعر یۅس وژنچ روایت تازہ حیسیت سان زندہ تھٲوتھ چھیہ۔
ہری کرشن کول تہ اختر محی الدین سندین دۅن افسانن ہند تقابلی مطالعہ
سجاد احمد گنائی کاشرِ افسانہ کِس تواریخس منز چھہِ اختر محی الدین تہ ہری کرشن کول تِم زہ ناو یمو کاشرِ زبانۍ منز افسانہ صنف سنجیدگی سان ورتٲو تہ کاشرس افسانوی سفرس […]
20 نظمہ
صوفی شوکت 1 تصور یمن گاسہ کریچن منز کینہہ زندگی ہندۍ نشان یا چھہِ پننہ نفسکۍ مسافر نتہ چھہِ وقتہ کس رخشس پیٹھ سوار آزار دلن ہندۍ 2 اتفاق توپتہ تہِ […]
راہی سنزِ’دَہہِ وہرۍ‘ نظمہِ ہنز سام
سجاد امین ملک ’’دہہِ وہرۍ‘‘ نظم چھیہ شاعرانہ تخیلچ اکھ رٔژ مثال۔ نظمہِ منز چھہ باونہ آمت زِ اکھ شعری کردار کِتھہ پاٹھۍ چھہ بے خیالی منزاکِس تتھِس یارہ بلس پیٹھ واتان […]
دیناناتھ نادم–اکھ نمایندہ شعری آواز
سجاد ظہور شاہ یہ چھہ پریتھ کُنہِ زبانۍ ہندس ادبس منز وچھنہ آمت زِ پریتھ زبانۍ ہند بۆڈ شاعر بنن چھہ تیلی ممکن ییلہ تتھ زبانۍ منز تمہِ برونہہ اکہ زیٹھہِ دورچ […]
ستھ غزل
منظور یوسف (1) اچھ لوسہ تہ آوُے نہ وُنستام ونس کیاہ پیاران دۅہا ووت سپد شام ونس کیاہ جنگ نامہ پٔرِن گاہ تہ گہے لولہ دلیلاہ گاہ پریہ پرستانہ کرین رام ونس […]
خبر چھیا خبر
عبدالرحمن آزاد ژیہ کُن میہ رکنہِ ژٔج نظر خبر چھیا خبر نظر تہِ ڈٔج تہ لٔج سسر خبر چھیا خبر مژھج سۅ لے چھُہ سونتہ پے رگن طراوتھا رسیل، شہل، مۆدر، […]
زیرو برج تہ تصورِ زمان و مکاں
اکھ مختصر جایزہ شبیر احمد گنایی زیرو برج چھیہ امین کاملنۍ اکھ اہم نظم یۅسہ زندگی ہندین فلسفیانہ نکتن تہ تصورِ زمان و مکانس متعلق اکس اہم بحثس دس تلان چھیہ۔ شاعر […]
لکہ مۆت
ناجی منور سنز یہ ںظم چھیہ جمہوریتس نسبت عالمی غیر اطمینانک احساس ووتلاوان باسان یمۍ پتمہ صدی ہندیو آخری دہلیو پیٹھہ مختلف صورتن منز زور رۆٹ۔ (منیب)
گلشن مجیدن "افسانہ ": اکھ جایزہ
گلزار احمد ڈار کشیرِ چھیہ پتہ وتہ پیٹھہ دۅلابن منز گرفتار روزمژ۔ زانہہ میول نہ لوکن سۅکھہ سانچہ روزنک موقعہ۔ یم رودۍ مختلف پریشانیہ اندرۍ اندری ژاپان۔ ادیب تہ لکھارۍ تہِ رودۍ […]
ہری کرشن کول سنز افسانہ نگاری
ہری کرشن کول (2008-1934) زایہ زٲندار محلہ سرینگرس منز تہ دلہِ منز گیہ یمہ دنیا رخصت۔ یم چھہِ کاشرِ زبانۍ ہندۍ اکھ کامیاب افسانہ نگار تہ ڈراما نگار ۔ یمو کوٚر کاشرس […]
سازندر بٲتھ (لولہ نغمہ)
یم چھہِ امین کامل سنز تصنیف "لولہ نغمہ” کتابہ منزہ نقل کرنہ آمتۍ کینہہ بٲتھ یم سازندر مقام موسیقی پیٹھ گیوان ٲسۍ۔ کامل سنزِ کتابہِ منز چھہ یمن ہند تعداد 400 پیٹھۍ کوشش ییہ کرنہ یمن ہند اکھ بھرپور انتخاب پیش کرنچ۔ یمن بٲتن ہندۍ مقام تہ تالہ وچھنہ خاطرہ وچھون کتاب "لولہ نغمہ”۔
غزل – کر ژہ حبسِ دم
رخسانہ جبین ژھۅپہِ ہنز کرامتھا تہِ وچھکھ کر ژہ حبسِ دم بدلے سماعتھا تہِ وچھکھ کر ژہ حبسِ دم یۆدوے ژیہ کتھ کھییتھ نہ وناں گوکھ اورہ کُے بییہ اکھ قیامتھا تہِ […]
آزادس برونہہ شاعری ہنزہ روایژ
میر طفیل محمد عبدالاحد آزاد چھہ وہمہ صدی ہندِ گۅڈنکہِ نصفک شاعر تہ تس برونہہ چھہ کاشرِ ادبک تواریخ الہ پلہ شین صدی ین ہندس زمانس پیٹھ محیط۔ اتھ طویل وقتس منز […]
وجودیت: اکھ مختصر تعارف
عادل محی الدین وجودیت چھہ جدید فلسفک اکھ انگ یمیک خمیر زوال کِس عہدس منز تیار سپد۔ تاہم چھہِ امکۍ بیٲلۍ پھٔلۍ پاسکل (Pascal) تہ سینٹ آگسٹاینس (St. Augestine) نشہِ تہِ میلان۔ […]
تازہ غزل
عامر سہیل، پلووم آفتابس گاش لوسُم تاب رووم کتہِ سنا ژھٲر دیتو آسمانن خواب رووم کتہِ سنا وعدہ کۆرنم شب ڈٔلتھ یِمہ، واو صبحک دارِ تل نو بہارک تٲجراہ نایاب رووم […]
غزل تہ رسول میرس برونہہ امیک ورتاو
فردوس احمد پرے لفظ غزل چھ مشرقی سر زمین منز بارسس آمت۔ مشرقی زبانو منز چھیہ عربی زبان اکھ تژھ زبان ییتہ گۅڈہ پیٹھے قصیدہ گویی ہند رواج اوس۔ یہ قصیدہ چھ […]
صوفی شاعر کس ونو؟
"صوفی شاعر گٔیہ تم شاعر یہنز ذاتی تہ ادبی زندگی خالص تصوف چھیہ روزمژ۔ لل چھیہ امہ خانوادچ زٹھ تہ شاہ غفور، سۅچھ کرال، رحیم صٲب، پرمانند، نعمہ صٲب، شاہ قلندر، رحمان […]
جی ایم آزاد سند افسانہ ” یم ژہۍ”
شاہ صٲب اوس موہنوۍ سندِ گھرہ کھسنہ کنۍ پننسے بنگلس منز نِنہ آمت۔ تمۍ کوٚڈ لینفہِ تل کلہ تہ پانس کھوورِ طرفہ کمرہ کس کونس ترٲون سٹووس پیٹھ سیوٚد نظر۔ گیس دانس […]
لل دیدِ تہ نندہ ریشۍ سندِ متنکۍ مسلہ
منیب الرحمن لل دیدِ تہ نندہ ریشۍ سنزِ شاعری متعلق چھیہ کتابا کتابا یوان یم بنیادی طور تہندس اعتقادی پہلووس سیتۍ واٹھ چھیہ تھاوان۔ یہندس کلامس متعلق چھیہ خالص ادبی لحاظہ کمے […]


text:
ارۍ نہِ رنگ گوم شراون ہی یے
کر یی یے درشن دی یے
یہ چھا محمود گامی سند کِنہ کانسہِ فرضی ارنہِ مالہِ ہند، تتھ بحثس منز گژھنہ ورٲے ونہ بہ زِ یہ شعر چھہ میہ لۅکچارہ پیٹھے پسند۔ اکھ امہ چہ غنایژ کنۍ تہ دویم امہ کہ مضمونہ کنۍ تہ تریم تمہ مضمون کہ استعاراتی بیان کنۍ۔ یم تریہ خوبیہ اکۍ سے شعرس منز امہ شدتہ سان جمع گژھنہِ چھہ نہ عام۔
غنایت
سانۍ کینہہ نقاد چھہِ غنایتس نچہِ نظرِ وچھنہِ لگۍ متۍ۔ غنایت یودوے شاعری ہندِ خاطرہ ضروری چھیہ نہ مگر اتھ چھہ شاعری سیتۍ ہمیشہ پیٹھہ واٹھ رودمت۔ شاعری ہنز شروعاتے چھیہ غنایت (گیون تہ موسیقی) سیتۍ سپزمژ تہ شعرک یۅہے جز جھہ اتھ پیٹھے بانہ عام لوکن (کلچرس) سیتۍ واٹھ دوان۔ اگر شاعری یونیورسٹی ہندین مخصوص شعبن منز مخصوص طالب علمن تامے محدود تھاونۍ چھیہ، تیلہ چھیہ بدل کتھ۔ تیلہ ہیکو اسۍ شاعری کُنہِ تہِ کارس ؤنتھ، یمہ خاطرہ اتھ خاص طبقس تربیت دنہ ییہ۔ شاعری کتھ ونو امیک فیصلہ چھہ نسل در نسل شعری اظہارچہ تمدنی شراکت داری ہندس نتیجس منزے سپدان۔ اتھ منز چھیہ تبدیلی وارہ وارے مول رٹان تہ سۅ تہِ تنقیدی فیصلو بجایہ یمنے شعری اظہارن ہنزِ تبدیلی ہندِ ذریعہ۔
اسۍ تراوو امہ شعرچہ غنایژ پیٹھ اکھ نظر۔ شعرس منز کتھہ پاٹھۍ چھیہ غنایت پیدہ گژھان؟ گۅڈنیکے چیز وزن تہ ہیت (فارم)۔ یۅس شاعری کانہہ مخصوص ہیت ورتاوِ نہ مثلا آزاد نظم/نثری نظم، تمہ چہ غنایژ منز تبدیلی ینۍ چھیہ لازمی کتھ۔ یہ شعر چھہ وژنہ چہ ہیژ منز یتھ منز قافیہ بندی مصرعن ہنز شکل صورت مقرر کران چھیہ۔ وژن چھہ نہ قافیہ بندی ورٲے کہنی۔ اتھ شعرہ ہیژ منز چھہِ نہ صرف اند قافیہ بلکہ اندرونی قافیہ تہِ یسلہ پاٹھۍ ورتاورنہ یوان۔ وزن ورتاونہ واجین شعرہ ہیژن منز چھہ پریتھ مصرعہ تقریبا برابر زیچھرک (وقفہ) آسان۔ دۅن مصرعن ہند یہ برابر وقفی میژ چھہ اکھ نمونہ ترتیب دوان یُس غنایژ ہند اکھ بوڈ جز چھہ۔
غنایت چھیہ امہ علاوہ (مخصوص) آوازن ہندِ تکرارہ سیتۍ تہِ پیدہ گژھان۔
یتھ شعرس منز چھہِ تریہ ہوی قافیہ /ہی یے/، /یی یے/ تہ /دی یے/ ورتاونہ آمتۍ یتھ اسۍ اند قافیہ ونو۔ دۅن مصرعن ہندس اندس پیٹھ امہ قافیہ کس تکرارس چھہ دویمہ مصرعہ کس شروعس منز امیک ہریمانہ تکرار غنایت پیدہ کران خاص کر یہ کتھ ذہنس منز تھٲوتھ زِ اتھ قافیس منز چھہِ زہ زیٹھۍ مصوتہ فی قافیہ یوان /ای/ تہ /اے/۔ نون (9) لفظن ہندس اتھ شعرس منز چھیہ نہ صرف یمن ترین لفظن ہنز قافیہ ترتیب بلکہ چھہِ امہ علاوہ تہِ اندرونی قافیہ ننۍ نیران۔ /شراون/ تہ /درشن/ چھہِ بییہ زہ لفظ یم ہم قافیہ چھہِ۔ گویا نون (9) منز چھہِ پانژھ (5) لفظ قافین پیٹھ مبنی۔ یُتے نہ بییہ دیوس وون۔ بیاکھ اکھ لفظ چھہ قافیہ رنگۍ نون نیران۔ /کر/ یُس درشن لفظہ کس /در/ حصسس سیتۍ ہم قافیہ چھہ۔ یتھہ پاٹھۍ چھہ قافیہ لفظن ہند تعداد نون (9) لفظن ہندس اتھ شعرس منز شین (6) تام واتان۔
سانۍ نقاد چھہِ پننہ شاعری ہنز یہ بنیادی خصوصیت ترٲوتھ کمہِ تام کلاسیکل یونانۍ شعریاتچ برتری چکاوان یۅس زن سیٹھا افسوسس لایق کتھ چھیہ۔ بہ ونہ بییہ اکہ لٹہِ زِ شعرس منز غنایت آسنۍ چھیہ نہ ضروری مگر شعرچ غنایت چھیہ نہ قطعا شاعری ہند ضد۔ میہ کٔر پیٹھہ کنہِ دۅن زیٹھین مصوتن ہنز کتھ۔ اتھ شعرس منز چھہِ نہ اند قافین ہندۍ صرف تم زہ زیٹھۍ مصوتہ بلکہ چھہِ بییہ زہ زیٹھۍ مصوتہ گوم لفظک /او/ تہ شراون لفظک /آ/۔ زیٹھین مصوتن منز چھیہ ٲسچ حالت یلہ آسان یۅس گیونہ خاطرہ سیٹھا اہم چھیہ۔ یوت ٲس یلہ آسہِ تیوت نیرِ آواز نیبر۔ امہ رنگۍ چھیہ نون /ن/ آواز تہِ اہم۔ اتھ آوازِ منز تہِ چھیہ غنایت۔ نون چھہ تتھ شہس پیٹھ بناونہ یوان یُس ٲسہ وتہِ بجایہ نستہِ کنۍ نیبر کڈنہ یوان چھہ۔ نستہ ہنز وتھ چھیہ یلہ حالژ منز آسان۔ لہذا چھیہ نون آواز تہِ گیونس منز مدد کران تہ اہم۔ وچھو اتھ شعرس منز کٲتیا نون چھہِ چھکرتھ۔ ارۍنہِ لفظک /ن/، رنگ لفظک /ن/، شراون لفظک /ن/ تہ درشن لفظک /ن/۔ یمن ژۅن نونن منز ہیکون اسۍ گوم لفظک /م/ تہِ شامل کٔرتھ تکیازِ /م/ آواز تہِ چھیہ نستہِ ہنزِ یلہ حالژ منز بناونہ یوان۔
نون آوازِ پتہ وچھو اسۍ زِ اتھ شعرس منز چھہ /ر/ آوازِ ہند تہِ تکرار۔ ارۍنہِ لفظک /ر/۔ رنگ لفظک /ر/، شراون لفظک /ر/ تہ درشن لفظک /ر/۔ یم پانژھ (5) ریے آوازہ چھیہ ٲسہ منزہ نیبر نیرن وٲلس شہس پیٹھ بناونہ یوان یتھ جزوی ٹھور کرنہ یوان چھہ۔ چھہ تہ یہ مصمتہ مگر امہ مخصوص صفتہ کنۍ چھہ واریاہن زبانن منز مصوتہ چہ جایہ تہِ ورتاونہ یوان۔ نزدیکی مثال چھیہ سنسکرت۔ /ر/ آوازِ ہند یہ تکرار تہِ چھہ امہ شعرچہ غنایژ منز ہریر کران۔ رنگ گوم لفظن ہند صوتی تنافر چھہ اکھ بیاکھ مسلہ یتھ پیٹھ ونۍ کین کتھ ضروری چھیہ نہ، صرف کرہ اکھ اشارہ زِ امہ سیتۍ چھہ یمن دۅن لفظن /رنگ گوم/ پیٹھ زیادہ توجہ سپدان یُس معنوی طور شاید اہم چھہ۔
مضمون تہ استعاراتی اظہار
واضح طور چھہ اتھ شعرس منز دوریر/جدایی ہند مضمون یُس تمام دنیا چہ شاعری منز پتھ وتھ مقبول چھہ رودمت بلکہ چھہ دوریر شاعری ہندین محرکاتن منز تہِ شامل۔ یہ چھہ نہ کانہہ خیالی، تصوراتی یا ذہنی مضمون۔ پرانہِ زمانہ اگر گامہ پیٹھہ شہر کھسن پیوان آسہِ ہے، تتھ منز تہِ آسہِ ہے بٲژن یا عزیزن پچھن ہند دوریر سپدان، تاہم چھیہ نہ کتھے ییلہ سانین جوان زنانن پننین مردن ہندِ خاطرہ وندک وندہ جدایی منز کڈن پیوان آسہِ ہے یوت تام تم پنجابہ پیٹھہ محنت مزورۍ کٔرتھ واپس پھیرہن۔ کوتاہ ظلم اوس اگر کانہہ کانہہ وندہ پتہ ریتہ کالس تہِ گرِ نیبرے ڈۅکان آسہِ ہے تہ کینژن صورژن منز کانسہ کانسہ واپس پھیرنے مشتھ گژھان آسہِ ہے۔ یتھین شعرن منز چھیہ اکہ سماجچ تواریخ اظہار لبان۔ نون اظہار یتھہ پاٹھۍ قدیم چینی شاعری منز مروج اوس اوس نہ کاشرس کلچرس منز ممکن۔ جدایی ہند جسمانی پہلو چھہ یمہ شعرہ کس استعارس منز ٹاکارہ۔ نہ صرف جسمانی پہلو بلکہ چھہ ڈلونہِ وقتک تہِ حوالہ موجود۔
انتظار چھہ سیٹھا کروٹھ آسان اگر امیک اند معلوم آسہِ نہ۔ یہ چھہ اندہ روس دورِرک مضمون۔ "کر یی یے” چھہ اکھ سوال تہِ تہ اکھ شکایت تہِ۔ شاید سوالہ کھۅتہ زیادہ وۅمیذ ہندس سورونس اندس کن تہِ اشارہ۔ شعرس منز چھہ نہ سیدِ سیود پننس مردس کن خطاب شاید نہ اوہ مۅکھہ زِ انتظار چھہ زیٹھیومت تہ گراو چھیہ وۅنۍ پننس پانس تہ پننس ماحولس ۔ شعرس منز چھیہ "کر” لفظن یہ سٲرے شدت پیدہ کرمژ۔ بیاکھ اہم لفظ چھہ "درشن”۔ درشن دین گوو کنہِ پاٹھۍ خوابہ کہ ذریعہ یا تصور کہ ذریعہ نظرِ یُن۔ امہ سیتۍ چھہ عبادتک تہ عقیدتک پہلو تہِ شعرس اندر یوان یمہ کنۍ اتھ رشتس روحانی رنگ دنہ آمت چھہ۔ اتھ دورِرس منز چھہ شاید وۅنۍ صرف درشے ممکن۔
شاید ہیکہ نہ امہ کھوتہ بہتر شعر جدایی ہندس مضمونس پیٹھ سپدتھ۔


text: بہ چھس شہناز رشید، نذیر آزاد تہ نگہت صاحبہ سند شکر گزار زِ تم آیہ میانہ ماجہ ہندس مرنس پیٹھ سیٹھا محبتہ سان میہ نش ییلہ بہ کشیرِ مختصر پاٹھۍ توٚرمت اوسس۔ یہ چھیہ کاشرِ زبانۍ ہنز خوش قسمتی زِ اتھ منز چھہ ونکیس شہنازس ہیو باکمال شاعر موجود۔ بہ چھس امۍ سنزِ دویمہِ شعرہ سومبرنِ پراران۔ نذیر آزاد چھہ شاعر تہِ جان تہ ادبہ کس افہام وتفہیمس منز اکھ مثبت رول ادا کران۔ اتھ سلسلس منز چھہ تسنز رسول میرس پیٹھ کتاب سیٹھا اہم۔ رسول میر سنزِ شاعری ہنز قدر شناسی چھیہ نہ امہ رنگہ کانسہِ ہندِ دسۍ سپزمژ۔ نگہت چھیہ تازہ وارد تہ امس سیتۍ چھیہ واریاہ وۅمید وابستہ۔ میہ نابکارس سیتۍ یہند یہ تصویر چھہ میانہِ خاطرہ تبرک۔


text:
یہ چھہِ اسۍ مٲنتھ زِ عروضچ بنیاد چھیہ نہ حروف مکتوبی بلکہ حروف ملفوظی ین پیٹھ۔ یمہ ساعتہ اسۍ یہ حقیقت تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات چھہ زبانۍ ہنزن آوازن ہند اکھ باضابطہ علم۔ سانۍ ادیب چھہِ زبانۍ ہنزہ آوازہ گنزراونس علم صوتیات زانان۔
یہ ونن زِ خلیلس کیا ٲس نہ صوتیاتچ زان چھیہ سراسر خلیل ناشناسی تہ لاعلمی۔ عربی زبانۍ ہند صوتیات چھہ دراصل حرف کس پیچیدہ، کثیر سطح تصورس منز پوشیدہ۔ یہ تصور سمجنہ خاطرہ گژھہِ لسانیات تہ عربی زبانۍ ہند باضابطہ علم آسن۔ خلیل اوس اکھ ماہر لسان تہ ماہر لسانیات۔ اردو تہ کاشرۍ شاعر تہ نقاد چھہِ نہ فاعلاتن فاعلات کہ گردانہ نیبر تس متعلق کہنی زانان تہ نہ زانن یژھان۔
کلاسیکل عربی زبانۍ ہندِ خاطرہ اوس نہ ہیجلیک بلکہ ماتراہک (mora)تصور زیادہ کارگر۔ یہ تصور چھہ امہِ کس عروضس منز تہِ بنیادی حیثیت تھاوان۔ یہ ونن زِ ” وزنک سنگ بنیاد چھہ ہیجل تہ خلیل نس عروضس منز چھہ ہیجل نظر انداز کرنہ آمت یس امہ کہ ناہنجار کنک وجہ چھہ” (راہی) چھیہ لاعلمی یمکۍ اسۍ سٲری شکار چھہِ۔۔ شعری آہنگ چھہ زبانۍ ہنزن خصوصیژن سیتۍ تعلق تھاوان، لہذا چھہِ وزن (وزنہ نظام یا عروض) تہِ یمن خصوصیژن مثلا تاکیدس، ہیجلس، ہیجلین ہندس ژھۅچرس زیچھرس، ماتراہن، تہ طرزِ اداہس (tone) اندۍ پکھۍ کھڑا کرنہ آمتۍ۔ یعنی وزنچ چھیہ نہ کانہہ آفاقی بنیاد۔ ییتہ کینژن زبانن منز ہیجل چھہ، کینژن منز چھہ تاکید، کینژن منز دۅشوے، ییتہ کینژن زبانن منز ماترا چھہ، کینژن منز چھہ طرزِ ادا۔ لہذا چھہ یہ تہِ ضروری زِ عروض علاوہ گژھہِ زبانۍ ہنزن خصوصیژن ہنز تہِ زان آسنۍ۔ یمن خصوصیژن ہند علم سپدِ تیلی حاصل ییلہ اسہِ زبانۍ ہنز ہیجلۍ تشکیل، صوتیاتی عمل تہ صوتیاتی تبدیلی ہندین تصوراتن ہندعلم آسہِ۔ امہِ خاطرہ چھیہ زہ ژور کتابہ پرنہِ ضروری۔ از کل چھہ یہ سورے علم انٹرنیٹس پیٹھ دستیاب مگر پرن وول گژھہِ آسن تہ سہ علم صحیح تناظرس منز سمجن وول گژھہِ آسن۔
ینہ والین پوسٹن منز کرو اسۍ کینژن اہم وزنہ نظامن ہنز زا ن صوتیات کین یمنے تصوراتن ہندِ ذریعہ پیش۔ کاشرس منز کُس یا کس کس وزنہ نظام چھہ ورتاونہ آمت تہِ زاننہ خاطرہ تہِ چھیہ یہ زان ضروری۔


text:
نیہہ دو: وزن چھا شاعری ہندِ خاطرہ ضروری کنہ نہ؟
وزن چھا شاعری ہندِ خاطرہ ضروری کنہ نہ؟ وزنہ نش چھہ مراد کانہہ تہِ وزن یس مختلف شعری روایژن منز مروج چھہ یا اوس، چاہے سہ پتہ ہیجلۍ وزن چھہ یا تاکیدی وزن یا سنسکرت تہ عربی شعری روایژن ہند پیچیدہ ماترا وزن۔
ییلہ جدید نقادو شاعری ہندۍ اہم عنصر نٔوس شعری ماحولس تہ تنقیدی تناظرس منز بدِ کڈنۍ ہیتۍ یعنی تم عنصر یمو ستۍ شعر شعر بنان چھہ، تمو وُچھ زِ وزن اوس نہ امہِ رنگۍ کانہہ خاص کارنامہ انجام دوان۔ لہذا دوٚپ تمو منزہ اکثرو زِ وزن چھہ غیر ضروری۔ مگر واریاہن ادبی حلقن منز آو وزن شعری ہیژ ہندِ تمہِ سوٚتھرِ کٮن عنصرن منزگنزراونہ یمن منز استعارہ، تشبیہہ، علامت، رمز، کنایہ، بیترِ چھہِ۔حالانکہ وزن چھہ شعری ہیژ ہنزِ تنظیمہِ تہ ترتیبہِ ہندٮن تمن عنصرن ستۍ تعلق تھاوان یمن منز مصرعہ بندی، بند یعنی شعری ہیژ اندر اندروزنچ اکایی یا ہیتی اکایی، مصرعہ ژھٮن، قافیہ چاہے اند قافیہ یا منز قافیہ، ردیف یا ووج، بیترِشامل چھہِ۔اکثر چھہِ اسۍ وزنکۍ پاٹھۍ شاعری ہندِ باپتھ قافیہ ردیف تہِ غیر ضروری مانان یہ مٔشرتھ زِ قافیہ ردیف تہِ چھہِ ہیژ ہندِ تنظیمی سوٚتھرِچہ ضرورژ۔ لہذا یہ ؤنتھ زِ یم چھہِ نہ شاعری ہندِ خاطرہ ضروری چھہِ اسۍ دراصل شاعری ہندِ خاطرہ ہیت غیر ضروری قرار دوان۔مگر اسہِ پزِ یہ فرق ذہنس منز تھاونۍ زِ غیرضروری گوٚو نہ مطلب غیر مناسب یا بے محل یا غیر متعلق۔ سانۍ سٲرے روایتی یا کلاسیکل شاعری چھٮہ ہیژ ہنز شاعری۔ ہیژ ہیکو شاعری ہندِ خاطرہ غیر ضروری ؤنتھ مگر غیر متعلق ہیکوس نہ ؤنتھ۔یہ فرق چھٮہ سٮٹھا اہم ۔ شعری ہیت غیر ضروری قرار دنہ خاطرہ آیہ معقول دلیلہ پیش کرنہ مثلا یہ زِ عصری وجود تہ تجربک اظہار چھہ نہ روایتی ہیژن منز ممکن تہ ییلہ شاعری منز ہیت دوبارہ ورتاونہ آیہ خاص کر پوسٹ ماڈرن شاعرن ہندِ دسۍ یمو روایتی ہیژن ہنز تجدید کٔر تمو تہِ کرِ معقول دلیلہ پیش۔
یہ چھٮہ حقیقت زِ جدیدیت آیہ شاعری منز اکھ زبردست انقلابی تبدیلی ہٮتھ۔ اتھ تبدیلی پیوٚو بلینک ورس؍فری ورس ناو۔ سانٮن زبانن منزآزاد نظم۔ یہ چھہ جدید دورک اکھ زبردست دیت۔ یہ تبدیلی ٲس روایتی ہیژن نش ژلنچ اکھ وتھ۔شاعر ٲسۍ یمو روایتی بندشو نش آزاد گژھتھ شعری تجربن ہند اظہار کرُن یژھان۔ تکیازِ یمن ہیژن ستۍ ٲسۍ شاعری ہندۍباقی عنصر تہِ مقرر گمتۍ مثلا ڈکشن، استعارہ، تشبیہہ، بیترِیمو منزہ نٮبر نیرنہ خاطرہ ہیت ترٲوتھ ژھننچ ضرورت پییہِ۔ مگر امہِ آزادی باوجود رود وزن مکمل یا جزوی طور آزاد نظمہِ ستۍ چالو۔ یوٚت تام نثری نظمہِ اتھ تہِ بالکل دکہ دیت۔ آزاد نظمہِ پکنوو وزن امہِ مۅکھہ پانس ستۍ تکیازِ یہ رود ہیتی تنظیمہِ ہنزِ غیر موجودگی منز نظمہِ اکہِ ممکن انتشارہ نش بچاوان۔آزاد نظمہِ منز یتھ آہنگس اہمیت میج یُس عام بول چالک آہنگ اوس یا شاعر سند ذاتی آہنگ اوس، سہ اوس بہر حال زبانۍ ہندس پننس آہنگس پٮٹھ دٔرتھ۔ امہِ کنۍ تہِ رود وزن پننہِ آزاد شکلہِ منز نظمہِ منز جاری۔ مگر وزنکہِ رسمی یا قاعدہ بند ورتاوہ نش کھتۍ شاعر آزاد نظمہِ منز بوٚٹھ۔روایتی ہیژن منز چھہ وزن باقی عنصرن ستۍ رٔلتھ نہ صرف لفظن ہندِ تعلقہ بلکہ شعری تجربہ چہ عملہ منزتہِ سۅ کٲم انجام دوان یۅس کٲم مۅختہ مالہِ منزپن دوان چھہ یعنی وزن چھہ اکس ہیژ منز ورتاونہ ینہ واجنہِ زبانۍ تہ تتھ پتہ کنہِ کس تجربس ترتیب تہ تنظیم دِتھ تہ پانہ وانۍ میُل کٔرتھ مضبوط بناوان۔ یۅہے منطق تہِ رود وزنہ کہ تعلقہ آزاد نظمہِ منز جاری۔ یعنی جدید شاعرس اوس اکہِ طرفہ روایتی ہیژو منزہ نٮبر نیرنک شوق تہ دوٚیمہِ طرفہ اکہِ نامعلوم انتشارہ کہ امکانک خوف یمہِ کنۍ تمۍ وزن مۅچھہ منز چیرہ رٔٹتھ تھوو۔
نثری نظم ہیچ نہ سانہِ شعری روایژ منز زیادہ برونہہ پٔکتھ۔ برسرآوردہ نظم نگار رحمن راہی تہِ چھہ تازہ ترین کتابہِ منز پننہِ نظمیہ شاعری ہندِ تعلقہ ونان:
’’وزن چھہ مقداری تہِ ورتاونہ آمت تہ غیر مقدرای تہِ ۔۔۔تہ روایتی عروضہ نش چھہ انحراف تہِ سپدمت، تاہم چھہ نہ کانہہ تہِ نظم خالص نثری۔‘‘
امہِ بیانہ تلہ چھہ باسان زِ یہ شاعرچھہ نہ نثری نظمہِ ہند قایل بلکہ چھہ کانہہ نتہ کانہہ وزن پننٮن نظمن منز ورتاوُن ضروری زانان یہ اعلان کٔرتھ تہِ زِ ’’شعرہ باوژ باپتھ یتھہ پاٹھۍ نہ ردیف تہ قافیہ لازمی ماننہ آمت چھہ تتھے پاٹھۍ چھہ نہ وزن تہِ امہِ چہ مولہ ماہیژ منز شامل گنزرنہ یوان۔‘‘گویا یہ شاعر چھہ وزنس شاعری ہنزِ مولہ ماہیژ منز شامل نہ گنزرتھ تہِ پانس ستۍ ستۍ پکناوان۔ حالانکہ آزاد نظمہِ ہندِ خاطرہ چھہ نہ وزن ضروری بلکہ چھٮہ یہ نظم یمو روایتی بندشو نش آزادی حاصل کرنہ کہ غرضے وجودس منز آمژ۔ راہی چھہ نہ یہ وننہ خاطرہ تیار مگر بہ ونہ تمۍ سندِ طرفہ زِ اکثر نظمن منز ماترا تہ ہیجلۍ وزن ورتاونہ باوجود چھہ تسند اکھ کارنامہ یہ زِ تمۍ کٔر کاشرِ نظمہِ شاعر سندس ذاتی آہنگس ستۍ زان تہ خالص نثری آہنگس پٮٹھ تہِ لیچھن نظمہ مثلا ’اکھ شبییہ‘۔ اتھ نظمہِ منز چھہ نہ کانہہ مقداری، غیر مقداری، تاکیدی یا ہیجلۍ وزن متواتر یا جزوی طور تہِ ورتاونہ آمت۔ یہ نظم چھٮہ صرف نثری آہنگ ورتاوان۔ وچھو امیک اکھ اقتباس:
زُوس جسمس ٲسس برژھہ بۅچھہ/ کھونکھن نوٚمرتھ اوس میژِ آبس کنٮن کنڈٮن مشک ہٮوان/ لوٚٹ اوسس ڈلہ ونس ہوہس مزازہ وچھان
یتھے پاٹھۍ چھٮہ باقی نظمہ مثلا ’مٮہ نے زٮو آسہِ ہے دزمژ‘۔ امیک تہِ اکھ اقتباس:
سونچ کرہ ہا تہ ہیگلس دٔزم تال/ قدم تلہ ہا تہ مارکسس پھٹِم پدۍ/ دپہ ہا مول تہ دوٚپہم غاصب/ ژھارہن موج تہ کٔرہم رسوا رچھہن لولٔر تہ یم نم تہ دند کتہِ تھاوکھ/ کٕنہ ہا دود تہ ہٮنہ والٮن اچھ لجمژ تالو/ نے کس کرِ وۅنۍ گراو/ نیستانے ییلہ اندہ وند دوٚد؟
راہی سندِ پٮٹھمہِ بیانہ باوجود چھہ یمن نظمن منز نثری آہنگ۔ نادم ہیوٚک نہ ہیتی تجربو تہ تنوع باوجود یہ نثری آہنگ پیدہ کٔرتھ۔ تمۍ سنز اکے نظم ’باراں کوٹ‘ چھٮہ اتھ کُن اکھ کوشش ۔ وچھو امیک آغاز:
کمرس منز ژاس/ تہ باراں کوٹ کوٚڈم نالہ/ اویزان ترووم کوٹہ کِلس پٮٹھ/ ہنگہ منگہ پھیورس پوٚت/ تہ یڈ بٔرتھ نظرا کٔرمس/ باسیوم زن چھُس بے/ اتھ کوٹہ کِلس پٮٹھ اویزان گومت
مگر نظمہِ منز چھٮہ برونہہ کُن اتھ نثری آہنگس منزوزنچ روانی ننۍ نیران یتھ متقاربس یا ہیجلۍ وزنس ستۍ واٹھ دِتھ ہیکو۔ کامل چھہ نظمن منز وزن تہِ ورتاوان تہ نثری آہنگ تہِ۔ سہ چھہ نظمن منزوزنہ باوجود نثری آہنگ خۅد کلامی یاکتھ باتھہِ ہند انداز تہ ڈرامایت ورتٲوتھ تہِ پیدہ کران۔ مثلا وچھو ’بے وکھ‘ نظمہِ ہند آغاز:
زٔر تہ کٔج خاموش راتھ/ ٹھس ٹھس ٹھس/ کتھ نہ باتھ/ ترٮن برنزٮن ہند بے صبر اکھ انتظار/ ییژ مستی؟/ تڑ۔ تڑاخ کُس سا چھو/ سے یمس یوٚدوے ژٮتس آسی زمانا اکھ سپد/ ناد بوزتھ واد ہیو اندری کریوتھ
کامل سنزہ لۅکچہ نظمہ چھٮہ خاص طور خالص نثری آہنگ ورتاوان۔ وچھو ’اُنظرُ ترانی‘ نظمہِ ہند آغاز:
وُنندرۍ؍ساسہ نوومت زونہ گاش/ ملرہ موٚت؍ تھکتھ ژھینتھ پیومت سوٚدر/ زنماتن ہندس؍تتھ شینہ پرنس تہ شہلۍ شہجارۍ/ زُوِس تاں؍کیا سنا وٲتتھ ہٮکا؍ سریہِ پروِ برونہہ
یہ نثری آہنگ ورتوو باقی شاعرو تہِ پننہِ نظمہِ منزگاہے وزنہ سان تہ گاہے وزنہ ورٲے ۔ زیادہ مثالہ چھٮہ نہ برونہہ کنہِ۔ تاہم وچھوکھ بنم اقتباس یم وزنہ بدلہ خالص نثری آہنگس پٮٹھ دٔرتھ چھہِ:
[پٔرو باقی پرنٹ ایڈیشنس منز]
۔۔ منیب الرحمن
_______________________
مشمولات:


text:
یوت کیا ٲسۍ متۍ چھہِ اسۍ یکجا
دراو دۅنونۍ الگ الگ فتوا
(لوہ تہ پروہ، 1965)
اماں جی گزرییہ جمہِ، ابا جی تہِ گزریوو جمہِ۔ دۅشوے ٲسۍ زٹھس نیچوس نش ترۍ متۍ۔ یہ گۆو یکجا۔
اماں جی تٲرکھ سرینگر تہ کرکھ تتہِ دفن، اباجی تورکھ نہ سرینگر، کۆرکھ جمہِ دفن۔ یہ گۆو الگ الگ فتوا۔
اماں جی گزرییہ 30 مہِ تٲریخہ۔ اباجی تہِ گزریوو 30 مہِ تاریخہ۔ یہ گۆو یکجا۔
اماں جی گزرییہ مارچ 2013 منز۔ اباجی گزریوو اکتوبرس 2014 منز۔ یہ گۆو الگ الگ فتوا۔
(از چھہ یہندِ گزرنک تاریخ مگر مول موج چھہ پیوان کنہِ دۅہہ تہِ یاد، شاید ازۍ کہ کھوتہ زیادہ ۔۔ منیب)


text:
راتھ و ٲژ آفس منیجر اکھ پیکٹ ہیتھ یُس مظفر عازم صٲبن سوزمت اوس۔ پیکٹ وچھتھے تۆر میہ فکرِ زِ اتھ منز آسہِ نگہت صاحبہ سنز کتاب۔ بظاہر ٲس یہ سرپرایز تکیازِ عازم صٲبن ٲس نہ اتھ متعلق کانہہ مسیج سوزمژ مگر تاڑنے والے قیامت کی نظر رکھتے ہیں۔ پیکٹ کھولتھ گۆو کتابہِ ہند سرورق تہ امچ کتابت تہ طباعت وچھتھ دل خۅش۔ انسان دپان یُتھ کور چھہ تژھے گٔژھ کتابہِ اندر شاعری تہِ آسنۍ۔ امہِ کتابہِ ہندین کورن درمیان کژھ شاعری چھیہ، سۅ سرپرایز تہِ میج نہ کینہہ تکیازِ یہ کتاب واتنہ برونہہ ٲس نگہت صاحبہ سنز شاعری میہ عازم صٲبنی وساطتہ پرمژ۔ گویا سرپرایز دارد ولی ہیچ سرپرایز دارد۔ (یہ گۆو میون ٹنگہ فارسی)۔
کانہہ تہِ شاعری چھیہ میہ دۅن سطحن پیٹھ متاثر کران۔ اکھ امچ فارم تہ بیاکھ امیک نفس مضمون یعنی امیک باطن۔ واریاہ دپان یم ہیکوکھ نہ الگ کڈتھ مگر میہ نہ بیہان! فارم چاہے غزل آسہِ یا نظم یا بییہ کانہہ بلاے یا صرف ظاہری لفظہ ورتاو، سۅ کمہِ خوبصورتی، ٹکنیک، ذہانت تہ مہارت سان چھیہ شاعرن ورتٲومژ، سہ چیز چھہ گۅڈنیتھے میہ متاثر کران، حالانکہ اکثر چھیہ اتھ متعلق مایوسی گژھان۔ یہ چھہ شاعری ہند گۅڈنیک شرط زِ زبان تہ فارم ورتاونک گژھہِ سلیقہ آسُن۔ یہ چھہ نہ کم کینہہ زِ نگہت صاحبہ چھہ امیک سلیقہ حاصل سپدمت۔ اگر یہ سلیقہ آسہِ، واریاہ پرن والۍ گژھن امہِ کس باطنس متعلق خۅش فہمی منز، تکیاز باطن زانُن چھہ ہنا مشکل۔ اتھ متعلق ہیکن مختلف رایہ یا پرنیہ ممکن ٲستھ، یمہ کنۍ واریاہ پرن والۍ فارم ورتاونہ کِس سلیقسے شاعری تہ سورُے کینہہ مانان چھہِ۔ مگر میہ گژھہِ سرپرایز شاعری ہندس نفس مضمونس منز تہِ میلنۍ۔ نگہت صاحبہ سنزِ شاعری ہندس نفس مضمونس منز چھا کانہہ سرپرایز، تام تھاوۍ تون سۅ کتھ اتی۔
بہ کرہ نہ شک (کیازِ نہ تہِ ونہ بہ سیتی) مگر میہ بوز زِ کینہہ شخص چھہِ ونان نگہت صاحبہ چھہ کانژھا شاعری لیکھتھ دوان۔ پریتھ زنانہ شاعرس متعلق چھہ سٲنس سماجس منز گۅڈنی یۅہے خیال ذہنس منز یوان (حالانکہ کُنہِ ساعتہ چھیہ جان کم عمر مرد شاعرن متعلق تہِ یژھہ افواہ پھیلان)۔ اتھ متعلق چھہ شفیع شوق صٲبن ونُن زِ یہ شاعری لیکھتھ دنہ وٲلس گٔژھ گۅڈہ پانس یژھ شاعری تگنۍ۔ میہ چھہ نہ نگہت نہ شاعری متعلق کانہہ شک تکیازِ سانہِ شاعری ہند ابتدا چھہ زنانہ شاعر سندی دسۍ، سُہ تہِ تفکر دار شاعری۔ سانہِ شاعری ہند احساسی جوش تہِ چھہ زنانہ شاعر سندی بدولت یُس مہجورس تام ژھٹھ کٔڈتھ گۆو۔ نہ صرف ناودار شاعر بلکہ سانۍ زیادہ تر شاعری یعنی لکہ بٲتھ چھہِ تمام تر گمنام زنانہ شاعرن ہندی پروردہ۔ سانہِ شاعری ہنز آوازے چھیہ نسوانی روزمژ۔ کانسہ نسیم شفایی، رخسانہ جبین یا نگہت صاحبہ سند شاعر آسُن چھہ نہ تعجب بلکہ چھہ تعجب یہ زِ یہ کم تعداد کیازِ؟ امیک وجہ واتناوِ اسہِ نگہت صاحبہ سنزِ شاعری ہند نفس مضمونس کُن:
دم پھٹۍ کٔرس بہ وقتن
کم نغمہ ژورِ تھٲوم
میہ باسان نفس مضمونچ باقی سرپرایز تھاوون پرن والین کژ۔


text:
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن منز اکی اندازہ کتھ باونہ آمژ چھیہ۔ مگر پزر چھہ […]
غلام رسول قاڑو — اکھ گمنام صوفی شاعر
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
اصطلاح کیا گۆو؟
ساحل عباس میر ’’اصطلاح‘‘ لفظک لغوی معنی چھ باہم صلح کرن۔ بعضے چھ یہِ پانہ وانۍ متفق سپدنکِس مجازی معنی یس منز استعمال کرنہ یِوان۔ وۅنۍ گۆو علمی ورتاوس منز چھ اصطلاح […]
ہری کرشن کول تہ اختر محی الدین سندین دۅن افسانن ہند تقابلی مطالعہ
سجاد احمد گنائی کاشرِ افسانہ کِس تواریخس منز چھہِ اختر محی الدین تہ ہری کرشن کول تِم زہ ناو یمو کاشرِ زبانۍ منز افسانہ صنف سنجیدگی سان ورتٲو تہ کاشرس افسانوی سفرس […]
راہی سنزِ’دَہہِ وہرۍ‘ نظمہِ ہنز سام
سجاد امین ملک ’’دہہِ وہرۍ‘‘ نظم چھیہ شاعرانہ تخیلچ اکھ رٔژ مثال۔ نظمہِ منز چھہ باونہ آمت زِ اکھ شعری کردار کِتھہ پاٹھۍ چھہ بے خیالی منزاکِس تتھِس یارہ بلس پیٹھ واتان […]
دیناناتھ نادم–اکھ نمایندہ شعری آواز
سجاد ظہور شاہ یہ چھہ پریتھ کُنہِ زبانۍ ہندس ادبس منز وچھنہ آمت زِ پریتھ زبانۍ ہند بۆڈ شاعر بنن چھہ تیلی ممکن ییلہ تتھ زبانۍ منز تمہِ برونہہ اکہ زیٹھہِ دورچ […]
زیرو برج تہ تصورِ زمان و مکاں
اکھ مختصر جایزہ شبیر احمد گنایی زیرو برج چھیہ امین کاملنۍ اکھ اہم نظم یۅسہ زندگی ہندین فلسفیانہ نکتن تہ تصورِ زمان و مکانس متعلق اکس اہم بحثس دس تلان چھیہ۔ شاعر […]
گلشن مجیدن "افسانہ ": اکھ جایزہ
گلزار احمد ڈار کشیرِ چھیہ پتہ وتہ پیٹھہ دۅلابن منز گرفتار روزمژ۔ زانہہ میول نہ لوکن سۅکھہ سانچہ روزنک موقعہ۔ یم رودۍ مختلف پریشانیہ اندرۍ اندری ژاپان۔ ادیب تہ لکھارۍ تہِ رودۍ […]
ہری کرشن کول سنز افسانہ نگاری
ہری کرشن کول (2008-1934) زایہ زٲندار محلہ سرینگرس منز تہ دلہِ منز گیہ یمہ دنیا رخصت۔ یم چھہِ کاشرِ زبانۍ ہندۍ اکھ کامیاب افسانہ نگار تہ ڈراما نگار ۔ یمو کوٚر کاشرس […]
آزادس برونہہ شاعری ہنزہ روایژ
میر طفیل محمد عبدالاحد آزاد چھہ وہمہ صدی ہندِ گۅڈنکہِ نصفک شاعر تہ تس برونہہ چھہ کاشرِ ادبک تواریخ الہ پلہ شین صدی ین ہندس زمانس پیٹھ محیط۔ اتھ طویل وقتس منز […]
وجودیت: اکھ مختصر تعارف
عادل محی الدین وجودیت چھہ جدید فلسفک اکھ انگ یمیک خمیر زوال کِس عہدس منز تیار سپد۔ تاہم چھہِ امکۍ بیٲلۍ پھٔلۍ پاسکل (Pascal) تہ سینٹ آگسٹاینس (St. Augestine) نشہِ تہِ میلان۔ […]
غزل تہ رسول میرس برونہہ امیک ورتاو
فردوس احمد پرے لفظ غزل چھ مشرقی سر زمین منز بارسس آمت۔ مشرقی زبانو منز چھیہ عربی زبان اکھ تژھ زبان ییتہ گۅڈہ پیٹھے قصیدہ گویی ہند رواج اوس۔ یہ قصیدہ چھ […]
لل دیدِ تہ نندہ ریشۍ سندِ متنکۍ مسلہ
منیب الرحمن لل دیدِ تہ نندہ ریشۍ سنزِ شاعری متعلق چھیہ کتابا کتابا یوان یم بنیادی طور تہندس اعتقادی پہلووس سیتۍ واٹھ چھیہ تھاوان۔ یہندس کلامس متعلق چھیہ خالص ادبی لحاظہ کمے […]
قاضی غلام محمد سنز شاعری: صورت خانہ
مظفر عازم پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن […]
شعری، تنقیدی استفادہ
منیب الرحمن غزلیہ شاعری منز چھہ بییہ زبانۍ ہندٮن شعرن ہند ترجمہ یا مضمون ورتاون عام۔نظمن منز تہ ہیکہ یہ سپدتھ۔ رحمن راہی چھہ جدید فارسی شاعرن ہنزو نظمو منزہ سید سیوٚد […]
انور وار انور سند اکھ وژن
تجزیہ: مظفر عازم [انور وارنہِ شعرہ سۅمبرن "یک رنگ” منزہ اقتباس] لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال زٲجتھس تاوہ کوہ شیہلو وۅلو/ وۅلہ تن توٚندورہ ونیو حال سۅرگہ […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]
ہمعصر افسانہ: موضوعی تہ ہیتی تجربہ
شفیع شوق اختر محی الدین تہ ہری کرشن کول نہ وفاتہ پتہ چھہ از برونہہ وُہ ؤری افسانہ پرون ، تہ پتمین وُہن ؤرین ہندس تاریخی پس منظرس منز لیکھنہ آمتۍافسانہ معاصر […]